text:
Баш ҡалала Башҡорт асыҡ шаяндар һәм отҡорҙар лигаһының беренсе миҙгеле финалы үтәсәк
11 мартта Өфөнөң Конгресс-холында Башҡорт асыҡ шаяндар һәм отҡорҙар лигаһының беренсе миҙгеле финалы үтә.
Финалда Өфө, Стәрлетамаҡ, Сибай ҡалаларынан, Ейәнсура, Учалы райондарынан алты команда ҡатнашасаҡ.
— Сараның үҙенсәлеге барлыҡ уйындарҙың тик башҡорт телендә үткәрелеүендә. Бының менән йәштәр араһында туған телде өйрәнеүҙе популярлаштырабыҙ, — тип билдәләне Лига рәйесе Урал Кәримов.
— Башҡорт лигаһы шулай уҡ йәштәрҙең башҡа ижади сараларында ла әүҙем ҡатнаша. Мәҫәлән, «Родина» кинотеатрында үтәсәк башҡорт киноһы төнөндә, «Кәкре камера» һәүәҫкәрҙәр видеоһы конкурсында ҡатнашыу планлаштырыла. Шулай уҡ Лиганың ойоштороу комитеты сараларға күрше төбәктәрҙән дә һәләтле йәштәрҙе йәлеп итергә тырыша. Мәҫәлән, Башҡорт асыҡ шаяндар һәм отҡорҙар лигаһы финалына алып барыусы итеп – Силәбе өлкәһенең Башҡорт йәштәре иттифағы активисы Инвир Хисаметдинов, тауыш режиссеры итеп уның яҡташы Анир Тахавеев саҡырылды, — тип хәбәр итте Урал Кәримов.
Иҫегеҙгә төшөрәбеҙ, яңы йәмәғәт ойошмаһы Шаяндар һәм отҡорҙар клубы исеме аҫтында 2012 йылдың 16 июнендә булдырылды. Башҡорт телендә Шаяндар һәм отҡорҙар клубы хәрәкәтен үҫтереү, республика йәштәренең ижади мөмкинлектәрен тормошҡа ашырыуға булышлыҡ итеү, йәштәр араһына башҡорт телен популярлаштырыу, йәштәрҙе милли мәҙәниәткә һәм йәмәғәт тормошона йәлеп итеү ойошманың төп маҡсаттары булып тора.


c: text/html

text:
"Тәүәкән" - ХХI быуат хужалығы
Башҡортостандың Күгәрсен районы "Тәүәкән" хужалығын киләсәк ауыл хужалығы тип атау һис арттырыу булмаҫ. Мал һәм ҡош-ҡорт үрсетеүҙең заманса технологияларын ҡулланып, бында юғары һөҙөмтәләргә өлгәшеп кенә ҡалманылар, шулай уҡ етештерелгән продукцияны эшкәртеүҙе лә үҙләштерҙеләр.
Тәүәкәндәр Австриянан килтерелгән 180 баш симменталь тоҡомло һыйырҙарҙан башланы. Хәҙерге ваҡытта хужалыҡта бер меңдән ашыу һыйыр малы иҫәпләнә. Былтыр мең центнер самаһы һыйыр ите етештерелде, 11,6 мең центнерҙан ашыу һөт һауып алынды.
"Тәүәкән"дә һәр баш мал — компьютерҙа иҫәптә. Система һыйырҙарға ҡағылған бөтә нәмәне теркәй бара: малдың хәлен, һауымды, витаминлаштырыу сроктарын һәм башҡаларҙы.
Хужалыҡта малсылыҡ продукцияһын эшкәртеү өсөн һөт һәм май һығыу цехтары төҙөлгән. Көн һайын унда биш тоннанан ашыу һөт эшкәртелә.
Ауыл хужалығы предприятиеһында икенсе перспективалы йүнәлеш — ҡаҙ үрсетеү. 2006 йылда инкубатор асып, хужалыҡ был ҡош-ҡорт һанын алты меңгә еткерҙе. 2008 йылда биш миллион һумдан ашыуға бәпкәләр һатылды.
Тәүәкәндәр игенселек менән дә шөғөлләнә. Былтыр ужым арышының уңышы һәр гектарҙан — 32,6 , яҙғы арпаның 30 центнер тәшкил итте. Был эштә машина-трактор паркы яҡшы ярҙамсы булып тора. Бөгөн унда заманса "Клаас" фирмаһы тракторҙары, "Мак Дон" үҙ йөрөшлө урғыстары, "Маниту" тейәгестәре һәм башҡа техника байтаҡ.

robotstxt: allowed

filter: keep


text:
Башҡортостан профсоюздары профсоюз билетын дисконт карта менән берләштерҙе
Башҡортостан Республикаһы Профсоюздар федерацияһы яңы өлгөләге профсоюз дисконт картаһы сығарылыуы хаҡында хәбәр итте.
БР Профсоюздар федерацияһының матбуғат хеҙмәте мәғлүмәте буйынса, яңы картаға махсус чиптар ҡуйылған, был уны пропуск сифатында ҡулланырға, шулай уҡ «Башавтотранс» дәүләт унитар предприятиеһы автобустарында юл йөрөү өсөн түләргә мөмкинлек бирә. Картала эйәһенең фотографияһы булыуы арҡаһында уны профсоюз билеты урынына ҡулланырға мөмкин. Иҫке карталар яңыһына бушлай алмаштырыласаҡ.
«Профсоюз дисконт картаһы» проекты Башҡортостанда 2010 йылдың февраленән тормошҡа ашырыла. Был программала профсоюз ағзаларының барыһы ла ҡатнаша ала. Пластик карталары булған кешеләр магазиндарҙа, банктарҙа, автомәктәптәрҙә, туристик компанияларҙа, йәмәғәт туҡланыу предприятиеларында, халыҡҡа хеҙмәт күрһәтеүсе башҡа төрлө ойошмаларҙа өс проценттан 20 процентҡа тиклемге күләмдә ташламалар ала. Профсоюз дисконт карталары Өфөлә, Стәрлетамаҡта һәм Белоретта киң ҡулланылыш тапты. Әлеге ваҡытта проектта ҡатнашыусы компаниялар иҫәбе 150-гә еткән.


text:
Тимер юлда урлашыуҙар туҡтамай
Тимер юл элеккесә еңел табыш табырға ынтылыусыларҙың иғтибарын йәлеп итә. Сентябрь көндәренең береһендә бер юлы ике урлашыу иҫкәртелә, тип хәбәр итә Куйбышев тимер юлының Башҡортостан төбәге матбуғат секретары Рөстәм Ғөбәйҙуллин.
Мәҫәлән, Приютово станцияһында ике эшһеҙ ҡара металл һынығын урларға маташа. Юлдарҙың береһендә торған йөк составына үтеп инеп, улар асыҡ вагондан урлаған әйберҙәрен ырғыта башлай. Милицияның линия бүлеге наряды уларҙы ошо енәйәти эше өҫтөндә тота.
Икенсе урлашыу Бензин станцияһында теркәлә. Бында ике әҙәм урлашыу өсөн йөк автомобилен файҙаланырға ҡарар итә һәм 60-тан ашыу шпал тейәй. Улар ҙа тәртип һаҡсылары тарафынан тотола.
Ике факт буйынса ла тикшереү алып барыла.


text:
Өлкән йәштәгеләрҙең тормош сифатын яҡшыртыу программаһын тикшерҙеләр
Кесе йома, 27 ғинуарҙа, Өфөлә Башҡортостан Республикаһы Хөкүмәте Премьер-министры урынбаҫары Фидус Ямалетдинов һәм БР хеҙмәт һәм халыҡты социаль яҡлау министры Ленара Иванова ҡатнашлығында һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының республика советы президиумы ултырышы үткәрелде.
Көн тәртибенә 2011-2013 йылдарҙа тормошҡа ашырырға билдәләнгән өлкән йәштәгеләрҙең тормош сифатын яҡшыртыуға йүнәлтелгән төбәк программаһын эшләү тураһында мәсьәлә индерелде. Бындай программалар Рәсәй Федерацияһының һәр субъектында эшләнәсәк һәм индереләсәк. Был турала ҡарар Рәсәй Федерацияһы Дәүләт советы президиумының былтыр октябрҙәге ултырышы йомғаҡтары буйынса ҡабул ителде.
Фидус Ямалтдинов президиум ағзаларын "Халыҡ университеттары" проектының төп маҡсаттары һәм бурыстары, унда уҡытыласаҡ дисциплиналар һәм уҡырға теләүселәрҙе ҡабул итеү тәртибе менән таныштырҙы. Уның әйтеүенсә, быйыл 15 мең кешене уҡытыу күҙ уңында тотола.
Ултырышта ҡатнашыусыларҙа "Башҡортостан Республикаһында 2011 йылға өлкән йәштәге кешеләр һәм инвалидтар өсөн социаль туризмды үҫтереү" проекты тураһында белдереү ҙур ҡыҙыҡһыныу уятты.
БР Хөкүмәте Премьер-министры урынбаҫары, был проект 70 процентҡа бюджет средстволары һәм 30 процентҡа бюджеттан тыш сығанаҡтар иҫәбенә финансланасаҡ, тип билдәләне. Быйыл сараларҙы тормошҡа ашырыуға бөтәһе 36,9 миллион һум бүлергә планлаштырыла. Был программа сиктәрендә Башҡортостан, Рәсәй Федерацияһы һәм сит илдәр буйлап турҙар ойоштороласаҡ.


text:
Өфөлә халыҡ-ара ислам конференцияһы үтәсәк
22-23 сентябрҙә Өфөлә «XXI быуаттың мәғариф киңлегендә ислам идеалдары һәм ҡиммәттәре» IV халыҡ-ара ғилми-ғәмәли конференцияһы үтәсәк. Уны М.Аҡмулла исемендәге Башҡорт дәүләт педагогия университеты һәм Рәсәй мосолмандары Үҙәк диниә назаратының Рәсәй ислам университеты ойоштора.
Форум киләһе секциялар буйынса үтәсәк: «Исламдың фәлсәфәүи идеалдары һәм ҡиммәттәре», «Исламдың социаль идеалдары һәм ҡиммәттәре», «Исламдың ғаилә-көнкүреш ҡиммәттәре һәм балалар тәрбиәләү», «Ислам педагогикаһының хоҡуҡи идеалдары», «Фән һәм ислам», «Толерантлыҡ – гуманистик педагогика нигеҙе».
Бынан тыш, конференция сиктәрендә Рәсәйҙең һәм сит илдәрҙең дәүләт, ғилми һәм дини эшмәкәрҙәре ҡатнашлығында «XXI быуатта йәштәр һәм дин», «Дәүләт-конфессия-ара мөнәсәбәттәр» темаларына түңәрәк өҫтәлдәр ойоштороласаҡ. Конференция йомғаҡтары буйынса йыйынтыҡ нәшер итеү планлаштырыла.


text:
2 сентябрҙән республика һайлаусылары ваҡытынан алда тауыш бирә ала
ӨФӨ, 2015 йыл, 5 август. /«Башинформ» мәғлүмәт агентлығы, Ғәлиә Нәбиева/.
Урындағы һайлауҙарҙа тәүге тапҡыр ваҡытынан алда тауыш бирергә мөмкин буласаҡ. Командировкаға китеү йәки отпускыға сығыу сәбәпле 13 сентябрҙә тауыш бирә алмаған һайлаусы 2 сентябрҙән 12-нә тиклем үҙенең участкаһында ваҡытынан алда быны эшләй ала. Ошо хаҡта Башҡортостан Үҙәк һайлау комиссияһы башлығы хәбәр итте.
Республиканың Үҙәк һайлау комиссияһы рәйесе Хәйҙәр Вәлиев «Рәсәй радиоһы (Башҡортостан)» каналының «Иғтибар үҙәгендә» тапшырыуында һайлау ҡануниәтендәге яңылыҡтар хаҡында һөйләне.
Хәйҙәр Вәлиев тыңлаусыларға быйылғы тауыш биреү көнөнә әҙерлек барышы, уның үҙенсәлектәре тураһында мәғлүмәт бирҙе. Әгәр 2011 йылда урындағы үҙидаралыҡ органдарына һайлауҙарҙа «Берҙәм Рәсәй», КПРФ, ЛДПР һәм «Ғәҙел Рәсәй» партиялары ғына кандидаттарын күрһәтһә, был юлы уларҙың һаны 11-гә етте.


text:
Рөстәм Хәмитов бюджет сәйәсәте мәсьәләһе буйынса кәңәшмәлә ҡатнашты
Башҡортостан Президенты Рөстәм Хәмитов РФ Президентының 2012 йылдың 7 майындағы һәм Волга буйы федераль округы субъекттарының 2014 йылға һәм 2015-2016 йылдар план осорона бюджет тураһында указдарын үтәүгә бәйле сараларҙы тормошҡа ашырыу буйынса округ кәңәшмәһендә ҡатнашты. Кәңәшмә Ҡазанда йома, 13 декабрҙә, үтте.
Республика башлығының матбуғат хеҙмәтенән хәбәр итеүҙәренсә, РФ Президентының Волга буйы федераль округындағы Тулы хоҡуҡлы вәкиле Михаил Бабич рәйеслегендә кәңәшмәлә ҡатнашыусылар РФ Президентының май айындағы указдарын үтәүгә, Волга буйы федераль округы төбәктәренең бюджет-ара мөнәсәбәттәренә һәм тупланма бюджеттарының баланслылығына бәйле мәсьәләләрҙе тикшерҙе. Округ төбәктәренең башҡарма власть органдары тарафынан бюджеттың тотороҡлоғон тәьмин итеү һәм бурыс йөкләмәһен оптималләштереү буйынса күрелгән саралар, шулай уҡ Волга буйы федераль округы төбәктәрендә бюджеттың үтәлеше һәм 2014 йылға һәм 2015-2016 йылдар план осорона бюджетты формалаштырыу буйынса проблемалы мәсьәләләр телгә алынды.
Михаил Бабич, «бюджет процесындағы төп мәсьәләләрҙең береһе – ул РФ Президентының майҙағы указдарын үтәү. Эш көсөргәнешле, әлбиттә, әммә ҡуйылған бурыстарҙы беҙ үтәйбеҙ. Бөгөн средстволарҙың етерлек булыуы, бюджеттың баланслылығы, һәр төбәктең дәүләт бурысы торошо, төбәктәрҙең инвестиция процестарында ҡатнашыу мөмкинселеге һәм тармаҡ индикаторҙарынынаң «юл карталарына» тап килеү мәсьәләләре буйынса фекер алышыу үтә мөһим. Бөтә бурыстар РФ Президенты Мөрәжәғәтнамәһендә аныҡ телгә алынған. Һәм беҙгә эште дәүләт башлығы йөкмәткән бурыстарҙы үтәрлек итеп планлаштырыға кәрәк», тип билдәләне.
Рәсәй Финанс министрлығы РФ Президенты Указдарының үтәлешенә йомғаҡ яһау өсөн федераль округтарҙа губернаторҙар һәм финанс министрҙары менән тотош кәңәшмәләр серияһы үткәрә, тип хәбәр итте Антон Силуанов. Министр әйтеүенсә, «хәл ябай түгел, кәңәшмәнең маҡсаты – булған средстволарҙы социаль-иҡтисади сәйәсәттең өҫтөнлөклө тармаҡтарына йүнәлтеү өсөн бюджеттарҙы тулыландырыу сығанаҡтарына, шулай уҡ төбәктәрҙәге резервтарға анализ яһау. Тағы ла бер бурыс – федераль кимәлдә нимәләр эшләргә кәрәклеге тураһында «кире бәйләнеш» булдырыу өсөн төбәктәрҙе тыңлау, шуға күрә лә кәңәшмәгә федераль ведомство вәкилдәре саҡырылған. Финанс министрлығы ресустарҙы ҡайҙан эҙләп табыу мөмкинлектәрен белә», — тип һүҙен йомғаҡланы министр.


text:
Учалы районында икенсе боронғо астрономик обсерватория табылды Фото: Лариса Ветлугина коллажы
Учалы районында икенсе боронғо астрономик обсерватория табылды
Учалы районында икенсе боронғо астрономик обсерватория табылды Фото: Лариса Ветлугина коллажы
Учалы районының Ахун ауылында бронза быуаты дәүерендәге менгирҙар (таштар) комплексы асыҡланды. Ҡоролманың йәше – яҡынса дүрт мең йыл. Алдан урындағы халыҡ белгән, әммә уларға айырыуса иғтибар итмәгән боронғо ҡоролмаларҙы Учалы ҡалаһының крайҙы өйрәнеүселәре тапҡан. «Башҡортостан Стоунхенджы» горизонталға яҡын астрономик обсерватория булған.
— Был обсерватория Ҡояшты, Айҙы күҙәтеү, зодиак йондоҙлоҡто, Ҡояш сығыу нөктәһен, көн менән төндөң тигеҙлек көндәрен һәм ҡояш торошон билдәләү өсөн ҡулланылған. Шулай уҡ бындай урындар төрлө йолалар үткәреү өсөн файҙаланылған, — тип хәбәр итте «Интерфакс-Волга буйы» агентлығына Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты хеҙмәткәре Вячеслав Котов.
Быға оҡшаш мегалит комплекстарын табыу был территорияларҙа йәшәгән халыҡтың астрономияны белгәнен, календарь алып барыуҙарын, шул иҫәптән йолалалар үткәреүҙәрен, шулай уҡ улар араһында ҡоролмалар төҙөлөшөн ойоштороусы башлыҡтарҙың булғанын дәлилләй, тип билдәләне ғалим.
2000-се йылдар башында Ахун ауылында тәүге мегалит комплексы табыла, уны «Ахун менгирҙары» тип атайҙар. Был ҡоролманың йәше шулай уҡ дүрт мең йылдан ашыу тәшкил итә. Әлеге ваҡытта объект район хакимиәте һағында тора, уға экскурсиялар ойошторолған.


text:
Зәки Мәхмүтов вафат булды
Республика йәмәғәтселеге бөгөн Рәсәйҙең атҡаҙанған артисы, Башкортостандың халыҡ артисы Мәхмүтов Зәки Ғиззәт улы менән хушлашты. Зәки Мәхмүтов милли һәм классик репертуарҙа төрлө опера партиялары башҡара. Йырсының күләмле концерт репертуарын «Уйыл», «Абдрахман», «Сәлимәкәй» кеүек бик күп башҡорт халыҡ йырҙары, башҡорт композиторҙары әҫәрҙәре – йырҙар, романстар биҙәне. Зәки Мәхмүтов сит илдәр – Польша, Финляндия, Германия, Болгария, Перу тамашасыларын башҡорт сәнғәте менән таныштырҙы. Профессиональ музыка сәнғәтен үҫтереүгә ҙур өлөш индергәне өсөн Мәхмүтов Зәки Ғиззәт улы Башкортостан Республикаһының атҡаҙанған, Халыҡ артисы, Рәсәй Федерацияһының атҡаҙанған артисы исемдәренә лайыҡ була. Уның йөҙөндә Башкортостан башҡорт музыка сәнғәтенең абруйын үҫтереүгә күп көс һалған мәшһүр йырсыны юғалтты.


text:
Әхмәт Сөләймәнов: "Башҡорттар быйылғы йәнисәптә кәмергә мөмкин"
Өфөләге танылган башҡорт галиме, филология фәндәре докторы Әхмәт Сөләймәнов Башҡортостан быйылғы халыҡ исәбен алыуга етди әзерләнмәне тип исәпләй. Был күп башҡорттарҙы юғалтыуға килтерәсәк, ти ул.
“Быйылғы халыҡ исәбен алыуға әҙерлек осоронда башҡорт телле матбуғат басмаларының һәм радио-телевидениенең тапшырыуҙарын исәпкә алмаһаң, башка төрлө аңлатыу эштәре алып барылманы, Рәсәй төбәктәренә барып аңлатыу эштәре лә ойошторолманы”, ти Әхмәт Сөләйманов.
Башҡортостанда, 2002 йылдагы халыҡ исәбен алыуҙан һуң, башҡорттарҙың халыҡ һаны буйынса урыстарҙан кала икенсе урынга менеүҙәрен дөрөс, тип белдерә Әхмәт әфәнде. “Ә инде татар ғалимдары һәм татар милли ойошмалары был һөзөмтә менән килешмәй икән, был уларҙың үҙ эше”, ти Әхмәт Сөләйманов.
Уның фекеренсә, халыҡ исәбен алғанда, Рәсәй хакимиәттәре һаман да бәләкәй милләттәрҙе күп төркөмдәргә бүлгәләү, ваклау сәйәсәтен алып бара. “Бының менән улар милләттәрҙең йөҙөн югалттырып, Америкалагы кеүек дөйөм бер милләт, “ватандаштар” тигән төшөнсәне генә ҡалдырырға теләй”, ти Әхмәт Сөләйманов.
Әхмәт Сөләймановты милли мәктәптәрҙең бөтә барыуы ла, татар менән башҡорттоң каршылыгы ла, башка милли проблемалар ҙа борсой. “Татар менән башҡорт үзара көрәшкәндә башҡалар ситтән карап шатланышып торасак. Кем әйтмешләй, был хәлдә ҡозгонга азыҡ ҡына булабыз без”, ти Әхмәт Сөләйманов.


text:
2015 йыл Башҡортостанда Әҙәбиәт йылы тип иғлан ителде
ӨФӨ, 2014 йыл, 3 декабрь. /«Башинформ» мәғлүмәт агентлығы, Ләйлә Аралбаева/.
2015 йыл Башҡортостан Республикаһында, Рәсәй Федерацияһындағы кеүек, Әҙәбиәт йылы тип иғлан ителде. Тейешле Указға республика Президенты Рөстәм Хәмитов ҡул ҡуйҙы. Ҡабул ителгән ҡарарҙың төп маҡсаты – йәмғиәттең иғтибарын әҙәбиәткә һәм уҡыуға йәлеп итеү.
Башҡортостан Республикаһы Хөкүмәтенә республикала Әҙәбиәт йылын уҙғарыу буйынса ойоштороу комитетын булдырырға һәм уның составын раҫларға, төп саралар планын әҙерләүҙе һәм раҫлауҙы тәьмин итергә ҡушылды.
Республиканың муниципаль райондар һәм ҡала округтары хакимиәттәренә Башҡортостанда Әҙәбиәт йылын уҙғарыу сиктәрендә тейешле саралар үткәрергә кәңәш ителде.


text:
Башҡорт телен һаҡлау һәм үҫтереү проблемаларына арналған түңәрәк өҫтәл үтте
Бөтә донъя башҡорттары ҡоролтайы Башҡарма комитеты һәм Башҡорт дәүләт университеты Нефтселәр Мәҙәниәт һарайында III Бөтә донъя башҡорттары ҡоролтайына арналған “Күп милләтле дәүләт шарттарында башҡорт телен һаҡлау һәм үҫтереү: проблемалар һәм перспективалар” темаһына түңәрәк өҫтәл үткәрҙе.
Туған телде һаҡлау һәм үҫтереү – Өфөлә халыҡ-ара форум тикшерәсәк өҫтөнлөклө проблемалар иҫәбендә. Ғалимдар, БР Дәүләт Йыйылышы-Ҡоролтай депутаттары, БР Президенты Хакимиәте, Мәғариф министрлығы, Мәҙәниәт һәм милли сәйәсәт министрлығы, Бөтә донъя башҡорттары ҡоролтайы активы бөгөн ошо мөһим бурысты хәл итеүгә ҡағылышлы мәсьәләләрҙе тикшерҙе.
Телде юғалтыу – һәр ҡайһы этностың юҡҡа сығыуының төп «симптомы». Рәсәй Федерацияһы халыҡтары телдәре тураһында федераль закон менән уның территорияһында йәшәгән бөтә этностарҙың телдәре милли ҡаҙаныш һәм мәҙәни мираҫ итеп иғлан ителгән. Был закон менән туған телдә уҡытыу һәм тәрбиә биреүҙең төрлө формаларын ойоштороуҙа, телдәрҙе һаҡлау һәм үҫтереү өсөн кәрәкле шарттар булдырыуҙа дәүләт яҡлауы, булышлыҡ итеү гарантиялана.
Түңәрәк өҫтәлдә ҡатнашыусылар ҡалаларҙа һәм райондарҙа телдең торошон, уҡыу йорттарында башҡорт телен өйрәнеү, мәҙәниәт һәм фәндең төрлө өлкәләрендә башҡорт телен ҡулланыу мәсьәләләрен тикшерҙе, Башҡортостанда дәүләт һәм туған телдәрҙе өйрәнеү тәжрибәһе менән уртаҡлашты, башҡорт халҡы традицияларын һәм мәҙәниәтен һаҡлау һәм үҫтереүҙең әһәмиәтен билдәләне, башҡорт телен һаҡлауҙа башҡорт интеллигенцияһының ролен һыҙыҡ өҫтөнә алды. Был юҫыҡтағы ҡаҙаныштар менән бер рәттән етди иғтибар талап иткән проблемалар ҙа билдәләнде. Улар иҫәбендә түңәрәк өҫтәлде алып барыусы, Башҡорт дәүләт университетының башҡорт филологияһы һәм журналистикаһы факультеты деканы Марат Зәйнуллин башҡорт йәштәренең үҙ туған теленә вайымһыҙлығы көсәйә барыуын атаны. Был башлыса ил һәм халыҡтарҙың иҡтисади ғына түгел, шулай уҡ милли, мәҙәни үҙенсәлектәрен юя барыусы глобалләшеү процесы менән аңлатыла. Был шарттарҙа башҡорт телен һаҡлау дәүләттең дә, шулай уҡ йәмәғәтселектең дә маҡсатҡа йүнәлешле яҡлауын талап итә.
— Беҙ башҡорт телен һаҡлау һәм артабан үҫтереү буйынса эш алып барырға тейешбеҙ, һәм бында төп роль башҡорт интеллигенцияһына йөкмәтелә, — тип билдәләне Марат Зәйнуллин.
Башҡорт телен өйрәнеү сифатын яҡшыртыу маҡсатында Марат Зәйнуллин башҡорт гимназияларында һәм лицейҙарында башҡорт теле буйынса берҙәм дәүләт имтиханын индереүҙе кәрәкле тип иҫәпләй. Түңәрәк өҫтәлдә республиканан ситтә йәшәүсе башҡорттарҙың туған телен өйрәнеүе айҡанлы борсолоу белдерелде. Хатта 160 меңдән ашыу башҡорт тупланып йәшәгән күрше Силәбе өлкәһендә лә балалар туған телен яҡшылап өйрәнерлек бер генә башҡорт гимназияһы йәки лицейы ла юҡ.
Дискуссия барышында башҡорт халҡының мәҙәни һәм рухи-әхлаҡи потенциалын һаҡлауға һәм үҫтереүгә, башҡорт телен һаҡлауға һәм үҫтереүгә, башҡорт халҡын туплауға йүнәлтелгән байтаҡ тәҡдимдәр әйтелде. Был тәҡдимдәр дөйөмләштереп, III Бөтә донъя башҡорттары ҡоролтайының төп документтарын әҙерләгәндә файҙаланыласаҡ.


text:
Башҡортостан Финанс министрлығында – яңы урынбаҫар
Башҡортостан Президенты Рөстәм Хәмитов Илдар Байбулатовты Башҡортостан финанс министры урынбаҫары итеп тәғәйенләү тураһындағы бойороҡҡа ҡул ҡуйҙы. Шулай итеп, хәҙер финанс министрлығы башлығының алты урынбаҫары бар.
Илдар Зинур улы Байбулатов 1974 йылда Өфөлә тыуған. Башҡорт дәүләт университетын тамамлаған.
Төрлө йылдарҙа Башҡортостандың Тышҡы бәйләнештәр һәм сауҙа министрлығында әйҙәүсе белгес, БР Министрҙар Кабинетында Эштәр менән идара итеү бүлегендә әйҙәүсе белгес, БР Хөкүмәте аппаратында баш белгес, бүлек мөдире, республиканың милек мөнәсәбәттәре министрының беренсе урынбаҫары, Башҡортостандың Бәләкәй эшҡыуарлыҡты үҫтереү һәм уға ярҙам итеү фонды генераль директоры булып эшләй.


text:
Рөстәм Хәмитов Башҡортостан халҡына дәүләт наградаларын тапшырҙыФото: Олег Яровиков
Рөстәм Хәмитов Башҡортостан халҡына дәүләт наградаларын тапшырҙы
Рөстәм Хәмитов Башҡортостан халҡына дәүләт наградаларын тапшырҙыФото: Олег Яровиков
Рәсәй Федерацияһы һәм Башҡортостан Республикаһы дәүләт наградаларын тапшырыу тантанаһы йома, 31 ғинуарҙа, үтте. Дәүләт билдәләрен республика һәм ил үҫешенә өлөш индәргән төбәк халҡы алды.
Миҙалдарҙы һәм РФ һәм БР почетлы исемдәрен биреү тураһындағы таныҡлыҡты Башҡортостан Президенты ҡулынан төрлө кешеләр, бөтә республикаға билдәле, үҙ коллективтары сиктәрендә генә билдәле булғандар алды. Тик барыһы ла улар, Рөстәм Хәмитов билдәләүенсә, яҡшы һәм һөҙөмтәле эшләүселәр.
— Был кешеләр үҙенең миҫалы менән, бөгөнгө кеүек шундай ауыр, яуаплы ваҡытта, уңыштарға өлгәшеп булыуҙы күрһәтә. Улар үҙҙәренең профессионаллеге менән теләгән бер маҡсатҡа ирешеп булыуҙы дәлилләне, — тип билдәләне республика Президенты. — Даими тәнҡитләү, ҡаршы фекер белдереүселәр ҙә бар, әлбиттә, ундайҙар әҙерәк. Бәлки, ундай кешеләр ҙә кәрәктер. Улар урынлашҡан хәлгә билдәле бер «тигеҙләмә» яһай, тип әйтәйек. Әммә йәмғиәтебеҙҙә булған күпселек кешеләр – ул барлыҡҡа килтереүселәр, улар үҙ хеҙмәте менән бөтә матди, рухи байлыҡтар тыуҙыра.
Рөстәм Хәмитов, наградалар яңы хеҙмәт ҡаҙаныштарына этәргес булып торор, тигән ышаныс белдерҙе.
— Һеҙҙе ҡотлап, һеҙгә рәхмәт һүҙҙәре әйтеп, һеҙ үҙегеҙҙең эшегеҙҙә туҡталып ҡалмай тағы ла әүҙемерәк хеҙмәт итеүегеҙҙе аңлайбыҙ. Ҡуйылған маҡсаттарға ирешер өсөн тағы ла көсөргәнешлерәк эшләүегеҙгә ышанабыҙ, — тине Башҡортостан Президенты. — Беҙҙең барыбыҙҙың да маҡсатыбыҙ дөйөм – йәмғиәтте алға этәреү, кешеләрҙең аҡыллы, тыныс, бәхәсһеҙ, бәрелешһеҙ тормошо өсөн уңайлы шарттар булдырыу.
Дуҫлыҡ ордены менән М.Аҡмулла исемендәге Башҡорт дәүләт педагогия университетының кафедра мөдире Валерий Башенев наградланды.
Был көндө «Башҡортостан Республикаһы алдында күрһәткән хеҙмәте өсөн» орденын – «Медтехника» дәүләт унитар предприятиеһы генераль директоры вазифаһын башҡарыусы Фидус Ямалтдиновҡа, Салауат Юлаев орденын – спорт ветераны Әғлә Күсемовҡа, «Башҡортостан Республикаһында фиҙаҡәр хеҙмәте өсөн» отличие билдәһен торлаҡ-коммуналь хужалығы министры Сергей Афонинға тапшырҙылар.
Тематик йылда мәҙәниәт һәм сәнғәт вәкилдәре лә иғтибарһыҙ ҡалманы. «Башҡортостан» телерадиотапшырыуҙар компанияһының «Юлдаш» мәғлүмәт һәм йыр-моң каналы мөхәррире Риф Арыҫлановҡа — «Башҡортостан Республикаһының атҡаҙанған сәнғәт эшмәкәре», Башҡортостан рәссамдарының ижади союзы ағзаһы, рәссам Мөнир Зөбәйеровҡа — «Башҡортостан Республикаһының атҡаҙанған рәссамы», Өфө «Нур» дәүләт татар театры артисы Лениза Ғәйнетдиноваға, Стәрлетамаҡ дәүләт театр-концерт берекмәһенең балет артисы Рөстәм Хәйруллинға «Башҡортостан Республикаһының атҡаҙанған артисы», почетлы исемдәре бирелде.
Алты кеше, улар араһында режиссер, балалар сәнғәт мәктәбе директоры урынбаҫары һәм уҡытыусыһы, балетмейстер-ҡуйыусы, «Башҡортостан Республикаһының атҡаҙанған мәҙәниәт хеҙмәткәре» исеменә лайыҡ булды.


text:
Башҡортостан — Волга буйы федераль округы төбәктәре араһында торлаҡ төҙөү һәм уны сафҡа индереү буйынса беренсе урында Фото: Олег Яровиков
Башҡортостан — Волга буйы федераль округы төбәктәре араһында торлаҡ төҙөү һәм уны сафҡа индереү буйынса беренсе урында
Башҡортостан — Волга буйы федераль округы төбәктәре араһында торлаҡ төҙөү һәм уны сафҡа индереү буйынса беренсе урында Фото: Олег Яровиков
ӨФӨ, 2015 йыл, 27 октябрь. /«Башинформ» мәғлүмәт агентлығы, Ксения Калинина/.
Быйылғы йылдың туғыҙ айы йомғаҡтары буйынса Башҡортостан Волга буйы федераль округы төбәктәре араһында йән башына торлаҡ төҙөү һәм уны сафҡа индереү буйынса тәүге урынды биләй. Төҙөлөш буйынса башҡарылған эштәр күләме 102,1 миллиард һумға баһалана. Был хаҡта «Башинформ» агентлығына Башҡортостанстатта хәбәр иттеләр.
Ошо осорҙа республика биләмәһендә предприятиелар һәм ойошмалар 336 торлаҡты һәм 279 йәшәү өсөн тәғәйенләнмәгән бинаны файҙаланыуға тапшырған. Ағымдағы йылдың ғинуар-сентябрь айҙарында барлыҡ финанслау сығанаҡтары иҫәбенә дөйөм майҙаны 1948,9 мең квадрат метр булған 23,5 мең фатир сафҡа индерелгән (2014 йылдың ошо уҡ осорона ҡарағанда 104,8 процент). Мең кешегә 479 квадрат метр торлаҡ төҙөлгән.
Статистика мәғлүмәттәре буйынса, ауыл ерендә — 919,4 мең, ҡалала 1029,5 мең квадрат метр торлаҡ сафҡа индерелгән (2014 йылдың ғинуар-сентябрь айҙарына ҡарата 98,5 процент һәм 111,2 процент). Шәхси төҙөүселәр үҙ иҫәбенә һәм кредит ярҙамында дөйөм майҙаны 1280,6 мең квадрат метр булған 11,2 мең йорт төҙөгән (былтырғы ошо уҡ осорҙағы кимәлгә ҡарата 93,2 процент). Торлаҡ төҙөлөшө структураһында уларҙың өлөшө 65,7 процент тәшкил итте.
Республика предприятиелары һәм ойошмалары файҙаланыуға тапшырған торлаҡ күләме былтырғы ошо уҡ осор менән сағыштырғанда 37,6 процентҡа артҡан һәм 668,3 мең квадрат метр тәшкил иткән, шуларҙың 68,8 мең квадрат метры (10,3 процент) эконом класлы торлаҡ стандарттарына тап килә.


text:
Иң һәләтле йөҙ уҡыусы республика Президенты стипендияһы аласаҡ
Рөстәм Хәмитов үҙ указы менән 2013-2014 йылдарҙа дөйөм белем биреү ойошмаларының һәм махсуслаштырылған мәктәптәрҙең уҡыуҙа, ижади эшмәкәрлектә һәм спортта юғары һөҙөмтәләргә өлгәшкән айырыуса һәләтле уҡыусыларына һәр ай һайын Башҡортостан Президенты стипендияһын тәғәйенләргә ҡарар итте.
Указға ярашлы, стипендия түләүҙе республиканың Мәғариф министрлығына ғәмәлгә ашырырға ҡушылды..
Иң яҡшылар исемлегендә бөтәһе — Башҡортостандың төрлө райондарынан һәм ҡалаларынан йөҙ уҡыусы.


text:
Быйыл сәсеү кампанияһы республикаға 7,7 миллиард һумға төшәсәк Фото: Олег Яровиков
Быйыл сәсеү кампанияһы республикаға 7,7 миллиард һумға төшәсәк
Быйыл сәсеү кампанияһы республикаға 7,7 миллиард һумға төшәсәк Фото: Олег Яровиков
ӨФӨ, 2016 йыл, 18 февраль. /«Башинформ» мәғлүмәт агентлығы, Александр Смирнов/.
Быйыл Башҡортостанда сәсеү кампанияһын үткәреү өсөн сығымдар 7,7 миллиард һум тәшкил итәсәк. Башҡортостан Башлығы Рөстәм Хәмитов агросәнәғәт комплексының 2015 йылдағы эшмәкәрлегенә, 2016 йылға бурыстарға һәм яҙғы сәсеү эштәренә арналған киңәйтелгән кәңәшмәлә ошо хаҡта хәбәр итте.
– Яңы ауыл хужалығы йылы башлана. Алда – сәсеү кампанияһы. Быйыл ул 7,7 миллиард һумға төшәсәк. Был былтырғыға ҡарағанда 15 процентҡа күберәк, – тине төбәк етәксеһе. – Яғыулыҡ-майлау материалдарына 1,5 миллиард һум кәрәк буласаҡ. Яҙғы сәсеү эштәренә федераль һәм республика ҡаҙнаһынан 1,5 миллиард һум йүнәлтергә ниәтләйбеҙ. 3,5 миллиард һумды банктан бурысҡа алырға тура киләсәк. Аҡса етергә тейеш.
Республика Башлығы билдәләүенсә, быйыл аграрийҙарҙың бурысы – ауыл хужалығы етештереүе күләмен уҙған йылдағы күрһәткестәргә ҡарата кәм тигәндә өс процентҡа арттырыу.
– Был республика аграрийҙарының көсөнән килә тип иҫәпләйем. Иген, шәкәр сөгөлдөрө, йәшелсә үҫтереүгә баҫым яһау мөһим. Беҙ үҙебеҙ төбәк халҡын төп аҙыҡ-түлек менән тәьмин итергә тейешбеҙ, – тине Рөстәм Хәмитов. – Ашлыҡ сәсеү буйынса план мотлаҡ үтәлергә тейеш. Яҙғы культуралар буйынса – 1 миллион 320 мең гектар, ужым ашлыҡтары – 600 мең гектарҙан кәм түгел.
Башҡортостан Башлығы орлоҡҡа кукуруз үҫтереү агросәнәғәт комплексының өҫтөнлөклө эш йүнәлештәре иҫәбендә булыуын билдәләне. Шулай уҡ ул ашламалар һәм үҫемлектәрҙе һаҡлау саралары исемлеген киңәйтеү кәрәклеген әйтте.
2016 йылда Башҡортостан ауыл хужалығы етештереүселәре өсөн урып йыйыу техникаһын һатып алыуға субсидиялар 30 процент тәшкил итәсәк.


text:
Рәсәй банкы Өфөлә үтәсәк ШОС һәм БРИКС саммиттарына арналған көмөш тәңкә сығарасаҡ
ӨФӨ, 2014 йыл, 15 декабрь. /«Башинформ» мәғлүмәт агентлығы, Эльвира Латипова/.
Рәсәй банкы 2015 йылдың июлендә Өфөлә үтәсәк Шанхай хеҙмәттәшлек ойошмаһы ағзалары булған дәүләт башлыҡтары Советы ултырышына һәм БРИКС-ҡа ингән дәүләт һәм хөкүмәт башлыҡтары осрашыуына арналған 25 һумлыҡ яңы көмөш тәңкә сығарасаҡ. 2015 йылдың иҫтәлекле һәм инвестиция тәңкәләре исемлеге Үҙәк банктың рәсми сайтында бирелгән. Киләһе йылда мең данаға яҡын тираж менән самиттарға бағышланған аҡса һуғыласаҡ. Ул 925 келәймәле көмөштән яһаласаҡ. Ҡиммәтле металдың саф ауырлығы 155,5 грамм тәшкил итәсәк.


text:
Республикала ғәрәп телен иң яҡшы белгән студент БДПУ-ла уҡый
М.Аҡмулла исемендәге Башҡорт дәүләт педагогия университетында юғары уҡы йорттары араһында ғәрәп теле буйынса олимпиада үтте. Бындай бәйге респбликала тәүгә үткәрелде. Сара ғәрәп телен популярлаштырыу, һәләтле студенттарҙы асыҡлау һәм уларға ярҙам итеү маҡсатында ойошторолдо.
Конкурс финалында өс юғары уҡыу йорто – Башҡорт дәүләт педагогия университеты, Рәсәй мосолмандары Үҙәк диниә назаратының Рәсәй ислам университеты һәм Өфө дәүләт иҡтисад һәм сервис университеты студенттары көс һынашты.
Олимпиада йомғаҡтары буйынса беренсе урынға БДПУ-ның дүртенсе курс студенткаһы Әнүзә Килдейәрова лайыҡ булды. Икенсе урынды – Рәсәй ислам университеты вәкиле, өсөнсө урынды шулай уҡ БДПУ студенты яуланы.
Барлыҡ еңеүселәр почет грамоталары һәм иҫтәлекле бүләктәр менән наградланды.


text:
Республика президенты хакимиәтенең элекке етәксеһе Радий Хәбировты “Берҙәм Рәсәй” фирҡәһендә тергеҙергә тәҡдим ителде.
Борис Грызлов, Мәскәү меры Юрий Лужков, Татарстан президенты Миңтимер Шәймиев ҡатнашҡан сираттан тыш ултырышта шундай ҡарар сығарылыған. Ултырыш йомғаҡтары буйынса Борис Грызлов “Партиялағы тәртипте үс алыу йә иһә сәйәси көрәш ҡоралы итеп ҡулланырға ярамай”, тип белдергән. Радий Хәбиров 9 июлдә “Берҙәм Рәсәй” фирҡәһенең Башҡортостан төбәк бүлексәһе сәйәси шураһы ҡарары менән фирҡәнән ҡыуылғайны. Республикала Радий Хәбировты партияла тергеҙеү тураһындағы тәҡдимгә реакция билдәле түгел. Төбәк бүлексәһендә беҙгә бына нимә тинеләр.


text:
Башҡортостан Сочиҙағы Олимпиада өсөн волонтерҙар әҙерләйәсәк
Башҡорт дәүләт медицина университеты — 2014 йылда Сочиҙа Олимпия һәм Паралимпия уйындары өсөн волонтерҙар әҙерләү үҙәктәре ойоштороу хоҡуғына юғары һәм урта махсус уҡыу йорттары араһында конкурс еңеүселәре иҫәбендә. Мәғлүм булыуынса, конкурсты Рәсәй Спорт, туризм һәм йәштәр сәйәсәте министрлығы, Мәғариф һәм фән министрлығы менән берлектә «Сочи 2014» Ойоштороу комитеты үткәрә. Әйтергә кәрәк, БДМУ етди конкуренцияла еңеп сыҡты. Ярышта илдең 100-ҙән ашыу юғары һәм урта махсус уҡыу йорттары ҡатнашты. 23 субъекттан 26 уҡыу йорто еңеүсе булды. Волга буйы федераль округынан заявка биргән юғары уҡыу йорттары араһында ике вуз ғына — БДМУ һәм А.Н. Туполев исемендәге Ҡазан дәүләт техник университеты еңеүгә өлгәште.
Сочиҙа эшләү өсөн волонтерҙар йыйыу 2012 йылда башлана, һайлап алыу һәм уҡытыу — 2012-2013 йылдарҙа.
«Рәсәйҙең волонтер үҙәктәре» конкурсы 11 йүнәлеш буйынса үткәрелде: «Транспорт», «Медицина», «Допинг-контроль», «Делегацияларҙы һәм командаларҙы хеҙмәтләндереү, протокол, лингвистик хеҙмәтләндереүҙәр», «Технологиялар», «Тантаналар», «Коммуникациялар һәм матбуғат», «Административ эшмәкәрлек һәм аккредитация», «Сервис», «Сараларҙы хеҙмәтләндереү һәм тамашасылар менән эш», «Паралимпия спецификаһы». Башҡорт дәүләт медуниверситеты «Медицина» номинацияһында еңде.


text:
Өфөлә иң юғары һауа температураһы теркәлде Фото: Олег Яровиков
Өфөлә иң юғары һауа температураһы теркәлде
Өфөлә иң юғары һауа температураһы теркәлде Фото: Олег Яровиков
ӨФӨ, 2015 йыл, 8 сентябрь. /«Башинформ» мәғлүмәт агентлығы, Гөлфиә Акулова/.
Кисә Өфөлә иң юғары һауа температураһы — 32,2 градус йылы теркәлде. Бары тик 1996 йылда ғына был көндө нәҡ шундай эҫе булған, сентябргә хас булмаған һауа температураһы 29,5 градус тәшкил иткән.
Синоптиктар әйтеүенсә, көндөң йылыныуына республика биләмәһендә өҫтөнлөк иткән йылы һауа массаһы сәбәпсе. Әммә Башҡортостандың гидрометеорология һәм тирә-яҡ мөхит мониторингы идаралығында билдәләүҙәренсә, 9 сентябрҙә һалҡын атмосфера фронты тәьҫир итә башлай, һауа температураһы түбәнәйә. Күпмелер ваҡыт төбәктә йәнә һалҡын буласаҡ.
«Ошо йылы көндәрҙе йәш «әбейҙәр сыуағы» тип атарға мөмкин, унан һуң бер аҙ һалҡынайта, һуңынан йәнә йылыта. Ысын «әбейҙәр сыуағы» — һалҡындарҙан һәм ҡырауҙарҙан һуң көндәрҙең оҙаҡ ҡына йылы тороуы ул», — тип аңлатты Башгидрометтың матбуғат секретары Елена Орлова.
Синоптиктар билдәләүенсә, аҙна аҙағында Башҡортостандың ҡайһы бер таулы һәм төньяҡ райондарында ҡырау төшөүе ихтимал. 12 һәм 13 сентябрҙә һауа температураһы көндөҙ — 14-16 градус, төндә 7-8 градус йылы буласаҡ, тип хәбәр итә Рәсәй Гидрометүҙәге.


text:
Швейцарияла һабантуй һәм бишбармаҡ-party уҙғарыла
ӨФӨ, 2016 йыл, 19 апрель. /«Башинформ» мәғлүмәт агентлығы, Ләйлә Аралбаева/.
5 июндә Женевала (Швейцария) татар-башҡорт фестиваль-һабантуйы уҙғарыла. Халыҡ байрамы иртәнге сәғәт 9-ҙан киске 6-ға тиклем «Silk Road» рестораны паркында үтә. Ойоштороусыһы — «Юлдаш» Швейцария татарҙары һәм башҡорттары ассоциацияһы.
Халыҡ байрамына килеүселәрҙе ҙур концерт программаһы, милли сувенирҙар һәм ҡулдан эшләнгән әйберҙәр һатыу күргәҙмәһе, традицион аш-һыу һәм өлкәндәр, балалар өсөн спорт ярыштары көтә. Инеү бушлай.
«Женевала һабантуйға әҙерлек тулы кимәлдә бара. Бай концерт һәм спорт программаһы, ритайым һәм башҡа сюрприздар планлаштырыла. Ошо сараға ҡушылыусылар өсөн 4 июндә Женева буйлап экскурсия һәм башҡорт көйҙәренә бишбармаҡ-party ойошторам!», — тип хәбәр итте социаль селтәрҙә Швейцарияла йәшәүсе яҡташыбыҙ Айһылыу Йәнтүрина-Дарлес.


text:
Башҡортостанда бәләкәй бизнесҡа ярҙам итеү буйынса эште иң яҡшы ойоштороуға конкурс аҙағына етте
Башҡортостан Республикаһы Хөкүмәтенең 2012 йылдың 6 февралендәге бойороғо менән бәләкәй эшҡыуарлыҡты үҫтереү һәм уға ярҙам итеү буйынса иң яҡшы муниципалитеттар билдәләнде.
Шулай итеп, 100 мең һәм унан әҙерәк кеше йәшәгән ҡала округтары категорияһында беренсе урынға Благовещен районы хакимиәте лайыҡ булды, икенсе урында – Күмертау ҡалаһы, өсөнсө урында – Яңауыл районы.
100 меңдән күберәк кеше йәшәгән муниципалитеттар араһында Нефтекама ҡалаһы алдынғылыҡты бирмәне, икенсе урында – Туймазы районы, өсөнсө урында – Бәләбәй районы.
Муниципаль райондар категорияһында Көйөргәҙе районы беренсе булды, Салауат районы икенсе урында, өсөнсөлә — Әбйәлил районы.
Шулай уҡ Белорет, Мишкә, Борай, Әлшәй, Саҡмағош райондары, Сибай, Стәрлетамаҡ һәм Өфө ҡалалары хакимиәттәрендә лә бәләкәй эшҡыуарлыҡты үҫтереү һәм уға ярҙам итеү буйынса уңайлы шарттар булдырыу йәһәтенән һөҙөмтәле эш билдәләнде, тип хәбәр итә республика Хөкүмәтенең мтбуғат хеҙмәте.


text:
Өфөлә демография сәйәсәте проблемаларына арналған түңәрәк өҫтәл үтте
Көн элгәре Өфөлә «Башҡортостан Республикаһында демография сәйәсәте концепцияһы: үҫеш проблемалары һәм хоҡуҡи аспекттары» темаһына түңәрәк өҫтәл үтте. Түңәрәк өҫтәлде ойоштороусылар булып Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһы, Башҡортостан Республикаһы Дәүләт Йыйылышы – Ҡоролтайҙың Йәштәр йәмәғәт палатаһы сығыш яһаны.
Ултырышта Дәүләт Думаһы депутаттары, Федераль миграция хеҙмәтенең БР буйынса идаралығы вәкилдәре, БР Дәүләт Йыйылышы ҡарамағындағы Йәштәр йәмәғәт палатаһы ағзалары, һаулыҡ һаҡлау өлкәһе хеҙмәткәрҙәре, уҡытыусылар һәм студенттар ҡатнашты.
Ултырыш барышында дәүләттең ғаилә институты ролен күтәреү, әсәлек һәм балалаҡты яҡлау буйынса стратегик пландары, республикалағы хәҙерге демография сәйәсәтенең хоҡуҡи аспекттары, демография проблемаларын хәл итеүҙә миграция сәйәсәтенең һөҙөмтәлелеге, Башҡортостан республикаһында Демография сәйәсәте концепцияһын тормошҡа ашырыуҙа урындағы үҙидара органдарының, йәмәғәт берекмәләренең һәм киң мәғлүмәт сараларының роле тикшерелде.
— Ғаиләлә икенсе һәм өсөнсө бала тыуыуына этәргес бирерлек өҫтәмә саралар кәрәк, — тип билдәләне Башҡортостан дәүләт хеҙмәте һәм идара итеү академияһының белем биреү һәм тәрбиә эше буйынса проректоры Римма Федько. – Ғаиләнең матди мөмкинлектәренә һәм социаль-иҡтисади хәленә ҡарап, ғаиләләрҙең 40 проценты икенсе һәм өсөнсө бала табырға теләмәй.
Ултырыш йомғаҡтары буйынса түңәрәк өҫтәлдә ҡатнашыусылар менән Башҡортостандағы демографик хәлде яҡшыртыуға йүнәлтелгән рекомендациялар ҡабул ителде.


text:
Талапсанлыҡ һәм кешелеклек
Бына инде 295 йыл прокуратура хеҙмәткәрҙәре тап ошо сифаттарға тоғро ҡалып халыҡҡа һәм илгә хеҙмәт итә. Дәүләт ҡоролошо, ҡануниәт үтәлеше, социаль тигеҙлек һәм хоҡуҡи тәртип тәьмин итә. Бөгөн прокуратура хеҙмәткәрҙәре һөнәри байрам уңайынан тантаналы ултырышҡа йыйылды. Уларҙы Башҡортостан башлығы Рөстәм Хәмитов ҡотланы.
17 / 01 / 2017
258
Республика мәҙәниәт йорттарына 46 миллион һум
Аҡса «Берҙәм Рәсәй» проекты сиктәрендә бүленә. Быйыл «Берҙәм Рәсәй» партияһы дүрт яңы проект башлай. «Беҙҙең ихата», «Бәләкәй ҡалалар парктары», «Бәләкәй ҡалаларҙың театрҙары», «Төбәк мәҙәниәт йорто». Федераль субсидияны алыу өсөн талаптар ҡаты, документтар әҙерләү өсөн ваҡыт та аҙ.
14 / 01 / 2017
237
Рәсәй прокуратураһы ойошторолоуға 295 йыл
Закондарҙың теүәл үтәлеүен, граждандарҙың хоҡуҡ һәм мәнфәғәттәрен яҡлаусы дәүләт органы 1722 йылда, Петр беренсе указы менән булдырыла. Өс быуатҡа яҡын прокурор күҙәтеүе граждандарҙы төрлө кимәл башбаштаҡлылыҡтан һаҡлай. Башҡортостанда ла был орган һөҙөмтәле эшләп килә. Былтыр төбәк прокуратураһы 700-ҙән ашыу етем балаға тейешле торлаҡ алыуҙа булышҡан.
12 / 01 / 2017
248
Герой булып тыумайҙар, ә ҡыйыу ҡылыҡтары менән яулайҙар
«Йыл кешеһе» bсеменә лайыҡ булыусыларҙың һәр береһе ошо һыҙатҡа эйә. Конкурсты 4-се йыл рәттән «Республика Башҡортостан» гәзите үткәреп килә. Быйыл лауреат исеменә 10 кеше лайыҡ булды. Улар араһында кеше ғүмерен ҡотҡарыусылар ҙа, йәмәғәт эштәре менән әүҙем шөғөлләнеүселәр ҙә бар. Йыл кешеләрен бөгөн Республика Башлығы ла тәбрикләне.
10 / 01 / 2017
199
Православ христиандар бөгөн Раштыуаны билдәләй
Ошо уңайҙан Башҡортостанда йәшәгән православтарҙы төбәк башлығы Рөстәм Хәмитов тәбрикләне. «Христиандарҙың күп быуаттар дауамында билдәләнгән иң яратҡан был байрамы Ер йөҙөндәге миллиондарса кешене берләштерә, йөрәктәрҙә мөхәббәт уята, сафлыҡҡа, яҡшы эштәргә өндәй. Православ Раштыуа ғаилә ҡиммәттәрен нығыта, беҙҙе изгерәк, миһырбанлыраҡ, ярҙамсылыраҡ булырға өйрәтә»,- тиелә унда.
07 / 01 / 2017
249
Бәләбәй менән Күмертау ҡалалары йылдам үҫеш биләмәләре исемлегенә индерелде
Ошо туралағы ҡарарға Рәсәй Хөкүмәте рәйесе Дмитрий Медведев ҡул ҡуйған. Ҡабул ителгән документ Башҡортостан төбәктәрендә бизнес өсөн уңайлы шарттар булдырыуҙы күҙ уңында тота. Был үҙ сиратында моно ҡалаларға социаль-иҡтисади хәлдәрен яҡшыртырға, кешеләрҙе эш менән тәьмин итергә мөмкинлек бирәсәк.
04 / 01 / 2017
224
Башҡортостан Яңы йылға ныҡлы һәм ышаныслы аяҡ баҫа
Был турала бөгөн Республика Башлығы хеҙмәт алдынғыларын бүләкләү тантанаһында белдерҙе. Йыл менән йыл алмашынған мәлдәге иҫтәлекле сарала төрлө тармаҡтарҙа эшләгән биш тиҫтәнән ашыу кешегә Рәсәйҙең һәм Башҡортостандың дәүләт наградалары тапшырылды.
29 / 12 / 2016
248
Яңы үрҙәргә яңы спорт кейемдәрендә
Стәрлебаш районының баскетбол командаһының хәҙер үҙ формаһы бар. Күптән түгел генә улар төбәк ярыштарында үҙҙәренең төп дәғүәселәре Миәкәләрҙе еңгән. Хәҙер йәш спортсыларҙы республика күләмендәге ярыштар көтә. Яңы форма команда рухын тағы ла күтәреп ебәрҙе, ти стәрлебаштар. Костюмдарҙы уларға Дәүләт Думаһы депутаты Зариф Байғусҡаров бүләк итте.
29 / 12 / 2016
277


text:
Республиканың Дәүләт Йыйылышы депутаттары көнкүреш ҡалдыҡтарын утилләштереү мәсьәләһен контролдә тота
Башҡортостандың Дәүләт Йыйылышы депутаттары төбәктә ҡаты көнкүреш ҡалдыҡтары менән эш итеү системаһын хоҡуҡи көйләүҙе камиллаштырыу мәсьәләһенә арналған парламент ултырышын үткәрергә тәҡдим итә. Бындай ҡарар БР Дәүләт Йыйылышының Аграр мәсьәләләр, экология һәм тәбиғәттән файҙаланыу буйынса комитеты ултырышында ҡабул ителде, тип хәбәр итә республика парламентының матбуғат хеҙмәте.
Бөгөнгө көнгә экологик күҙәтеү мәсьәләләре бер нисә ведомство араһында бүленгән, был эш сифатына кире йоғонто яһай. Депутаттар беҙҙең республикала ҡалдыҡтар менән эш итеү йәһәтенән ҡануниәтте яҡшыртыу мәсьәләһе буйынса парламент тыңлауҙарын үткәреү тураһындағы тәҡдимде төбәктең Дәүләт Йыйылышы Президиумына ебәреп, мәсьәләне ентекләберәк тикшерергә ниәтләй.


text:
“Эшлекле бәйләнештәр биржаһы” үткәрелә
26 ноябрҙә Өфөнөң Эшҡыуарҙар союзы “Эшлекле бәйләнештәр биржаһы”н ойоштора. Унда Өфө һәм Башҡортостандың ғына түгел, күрше төбәктәрҙән дә эшҡыуарҙар ҡатнашасаҡ.
“Эшлекле бәйләнештәр биржаһы” үткәреү республика һәм яҡындағы өлкәләр предприятиелары араһында яңы үҙ-ара бәйләнештәрҙе юлға һалыуға, бизнес һөҙөмтәлелеген күтәреүгә һәм Урал-Волга буйы төбәгенең иҡтисади именлеген нығытыуға йүнәлтелгән.
Бәйләнештәр биржаһы предприятиелар етәкселәре араһында туранан-тура һөйләшеүҙәр формаһында үтәсәк, был эшҡыуарҙар араһында ҡыҫҡа ваҡыт эсендә мөмкин тиклем күберәк туранан-тура бәйләнештәр урынлаштырыуға булышлыҡ итәсәк.
Программала – ҡатнашыусы компаниялар менән таныштырыу, “Бәләкәй һәм урта бизнестың реклама хаталары” фотокүргәҙмәһе, потенциаль партнерҙарҙың алдан төҙөлгән график буйынса һөйләшеп килешеүҙәре, эшҡыуарлыҡ мәсьәләләре буйынса белгестәр менән индивидуаль консультациялар, персонал һайлап алыу буйынса эшкә сығымдарҙы оптималләштереү буйынса мастер-класс.
Өҫтәмә мәғлүмәтте Өфөнөң Эшҡыуарҙар союзында алырға мөмкин.


text:
Фото:
Өфөлә Михаил Нестеровтың тыуыуына 150 йыл тулыуға ҡарата бөтә Рәсәй күргәҙмәһе асылды
Фото:
Бөйөк рәссамдың тыуыуына 150 йыл тулыуға ҡарата Өфөнөң М.Нестеров исемендәге музейында күргәҙмә асылды. Унда рәссамдың 187 эше тәҡдим ителә, уларҙың 118-е Рәсәйҙең 22 музейынан килтерелгән.
Күргәҙмәне асыу тантанаһы алдынан үткән матбуғат конференцияһында журналистарҙы юбилей сараларында ҡатнашыусылар менән таныштырҙылар. Улар – музей хеҙмәткәрҙәре, Нестеровтың ижадын өйрәнгән сәнғәт белгестәре, шул иҫәптән Рус музейы хеҙмәткәре, билдәле эксперт Павел Климов. Третьяков галереяһы директоры урынбаҫары Лидия Иовлева хәбәр итеүенсә, Мәскәүҙә Михаил Нестеровтың юбилей күргәҙмәһе 2013 йылдың яҙына планлаштырыла. «Бындай проекттарҙы тормошҡа ашырыу өсөн ваҡыт та, аҡса ла кәрәк. Өфө музейына республика етәкселеге тарафынан ярҙам күрһәтелде, шуға күрә бындай ҙур проект бойомға ашырылды ла инде. Беҙ Мәҙәниәт министрлығынан бер тин дә алманыҡ, күргәҙмәне хәйриә эшмәкәрлеге менән шөғөлләнгәндәр средстволары иҫәбенә ойошторабыҙ», — тип аңлатты Лидия Ивановна. Билдәле сәнғәт белгесе Нестеров көндәрендә ҡатнашҡан барлыҡ кешеләр исеменән рәссамдың ейәнсәренә – медицина фәндәре докторы Мария Ивановна Титоваға ярҙам күрһәткәне өсөн рәхмәтен белдерҙе. Журналистар һорауы буйынса ул үҙе хаҡында ла бер аҙ һөйләп ишеттерҙе.
Юбилей саралары сиктәрендә Өфөнөң Ленин урамында Нестеров скверын асыу һәм һүрәттәр конкурсында еңеүселәрҙе тәбрикләү тантаналары үтәсәк.


text:
«Башкортостан-2010. Кто есть кто» белешмәһенең сираттағы баҫмаһы сыҡты
Өфөлә «Башкортостан-2010. Кто есть кто» мәғлүмәти белешмәнең сираттағы, иҫәп буйынса ун беренсе, баҫмаһы сыҡты. Белешмә Башҡортостан Республикаһы Сауҙа-сәнәғәт палатаһы менән әҙерләнгән. Унда республика власть органдарының, федераль структураларҙың территориаль идаралыҡтарының, урындағы үҙидара органдарының, йәмәғәт ойошмаларының, Башҡортостан учреждениелары һәм предприятиеларының 900-ҙән ашыу етәксеһенең ҡыҫҡаса биографик мәғлүмәте, эш адрестары һәм телефондары бирелә.
Белешмәлә 2010 й ылдың февраленә ҡарата мәғлүмәт бирелгән. Эҙләү уңайлы булһын өсөн китапта ҡатнашыусыларҙың вазифа реестры бар.


text:
«Ирәмәл» тәбиғәт паркында «Урал батыр» эпосы буйынса экологик-мәҙәни маршрут булдырыла
ӨФӨ, 2015 йыл, 25 март. /«Башинформ» мәғлүмәт агентлығы, Гөлфиә Акулова/.
«Ирәмәл» тәбиғәт паркында башҡорт халыҡ эпосы «Урал батыр» буйынса экологик-мәҙәни маршрут булдырыла. Был хаҡта Башҡортостандың Тәбиғәттән файҙаланыу һәм экология министрлығы хәбәр итә. Проект Рус география йәмғиәте ойошторған конкурс йомғаҡтары буйынса 650 мең һум күләмендәге грант аҡсаларына тормошҡа ашырыла.
Тәбиғәт паркының директор урынбаҫары Илсаф Ғәбдиев фекеренсә, проектты ғәмәлгә ашырыу республикала туристик эшмәкәрлекте үҫтереү өсөн нигеҙ буласаҡ һәм әҙәби ҡомартҡыға йәмәғәтселектең иғтибарын йәлеп итәсәк.
— Тикшеренеүҙәр мәғлүмәттәре буйынса, «Урал батыр» ҡырғыҙҙарҙың «Манас», яҡуттарҙың «Олонхо», ҡалмыҡтарҙың «Джангар» әҫәрҙәре менән бер рәттән иң боронғо эпостарҙың береһе булып тора, — тип аңлатма бирҙе Илсаф Ғәбдиев. — Экскурсияға килеүселәр әҫәрҙә һүрәтләнгән һәм «Ирәмәл» тәбиғәт паркы топонимикаһында сағылыш тапҡан урындарҙы үҙ күҙҙәре менән күрә ала.
Яҡынса иҫәпләүҙәр буйынса, яңы экскурсия объекты 10 меңгә яҡын туристы йәлеп итәсәк. Проекттың белем биреү һәм социаль файҙаһы ла бар. Унда туристарҙы хеҙмәтләндереү буйынса эш урындары барлыҡҡа киләсәк. Проектты ғәмәлгә ашырыу сиктәрендә «Ирәмәл» тәбиғәт паркы биләмәһендә экскурсияның конспекты (технологик карта) әҙерләнәсәк. 25 километр оҙонлоғондағы махсус маршрутта туристар өсөн ете йыһазландырылған туҡтау урындарын булдырыу планлаштырыла. Эштәр ағымдағы йылда башҡарыласаҡ.
«Ирәмәл» тәбиғәт паркы Белорет, Учалы райондары менән Силәбе өлкәһе сигендә урынлашҡан. Уның майҙаны 49 гектарҙан ашыу тәшкил итә. Эшмәкәрлегенең төп йүнәлештәре — тәбиғәт комплекстарын һәм уларҙың төрлөлөгөн һаҡлау


text:
Башҡортостанда аҙыҡ-түлеккә хаҡтар «тешләшмәй»
Башҡортостанстат статистиктары декабрҙә аҙыҡ-түлек продукттарына киҫкен хаҡ артыуын билдәләмәй. Шулай ҙа айырым продукттарға бер аҙ хаҡ күтәрелеүе күҙәтелә. Мәҫәлән, ноябрь менән сағыштырғанда 66 тингә онға хаҡ артҡан. Арыш-бойҙай икмәгенең хаҡы 57 тингә күтәрелгән, ә күмәс һәм батондар 1 һум 10 тингә ҡиммәтләнгән.
Сусҡа, һарыҡ итенә хаҡ үҙгәрмәгән тиерлек, ә бына тауыҡ ите арзанайған. Аҡ майҙың хаҡы үҙгәрешһеҙ ҡалған. Белгестәр быны республикала үткән Яңы йыл алды йәрминкәләре менән бәйләй.
Йәшелсәләргә хаҡтар күтәрелә башлаған. Был аңлашыла ла, йәшелсәләр миҙгеле үтте. Картуфтың бер килограммы — 4 һумға, кәбеҫтәнеке 3 һумға тиерлек артҡан.
Дөйөм алғанда бөтә Рәсәй буйынса икенсе ай рәттән тары ярмаһына һәм көнбағыш майына хаҡтар артыуы күҙәтелә. Республикала бер айҙа көнбағыш майының хаҡы 4 һум 20 тингә күтәрелде, ә тары ярмаһы 4 һум 28 тингә ҡиммәтләнде.
Оҙайлы Яңы йыл каникулдары алдынан халыҡ янсыҡтарын һәм кредиткаларын бушата, был ғәҙәти, тип иҫәпләй Башҡортостан Республикаһының Сауҙа һәм ҡулланыусылар хоҡуҡтарын яҡлау буйынса дәүләт комитеты белгестәре. Әлеге ваҡытта ведомство республикаға Рәсәйҙең икенсе төбәктәренән һәм Үҙәк Азия илдәренән йәшелсә-емеш продукцияһын ҡайтарыу мәсьәләһен хәл итә. Баҙарҙың витаминлы продукцияға ихтыяжын тулыһынса ҡәнәғәтләндергәс, уға хаҡтар төшөүенә лә өмөтләнергә мөмкин.


text:
Өфөлә Аграр университетта Бөтә Рәсәй инженер кафедралар семинары үтте
Башҡорт дәүләт аграр университетында инженер профилендәге кафедралар мөдирҙәренең Бөтә Рәсәй семинар-кәңәшмәһе үтте. Сара Рәсәй һәм БР Ауыл хужалығы министрлыҡтары ярҙамында ойошторолдо һәм икенсе тапҡырына Башҡорт дәүләт аграр университетында үтте. Семинар тематикаһы «Тракторҙар һәм автомобилдәр» дисциплинаһын уҡытыуҙа инновацион алымдарға арналды. Был өлкәлә килеп тыуған көнүҙәк проблемаларҙы тикшерергә Рәсәйҙең төрлө төбәктәрендәге юғары уҡыу йорттарынан 40-тан ашыу кафедра мөдирҙәре һәм инженер дисциплиналарын уҡытыусылар килде.
Семинар-кәңәшмәнең пленар ултырышында агроинженер профилендәге белгестәр әҙерләү программаларын камиллаштырыу буйынса төплө докладтар менән БДАУ ректоры Илдар Ғәбитов, Рәсәй вуздарының Агроинженер белем биреү буйынса уҡыу-методика берекмәһе советы рәйесе урынбаҫары Анатолий Ананьин, БР ауыл хужалығы министры урынбаҫары Фларис Шәйхетдинов, Мәскәү дәүләт аграр университетының «Тракторҙар һәм автомобилдәр» кафедраһы мөдире Сергей Девянин һәм башҡалар сығыш яһаны.
Кәңәшмә барышында Башҡорт агроуниверситетында, шулай уҡ Мәскәү, Ҡазан, Новосибирск, Пенза һәмТомск аграр вуздарында уҡыу процесына инновацион белем биреү технологияларын һәм студенттарҙы уҡытыуҙың яңы методикаларын индереүҙең ыңғай тәжрибәһе билдәләнде.


text:
Мортаза Рәхимов көнбайыш райондар буйлап эш сәфәрендә
2 майҙа Башҡортостан Президенты Мортаза Рәхимов эш
сәфәре менән Бүздәк, Туймазы һәм Йәрмәкәй райондарында
булды. Республика башлығы төбәктәрҙең социаль иҡтисади
үҫеше, агросәнәғәт комплексының сәсеү кампанияһына әҙерлек
мәсьәләләре менән ҡыҙыҡһынды.
Бүздәк районының "Бүздәк" агрофирмаһында Мортаза
Рәхимов яҙғы баҫыу эштәренә әҙерлек барышы менән танышты.
Президентҡа ашламалар сығарыу өсөн тәғәйенләнгән яңы
техниканы күрһәттеләр.
Туймазы районында төбәк башлығы "Эдельвейс" хужалығында
булды. Урындағы аграрийҙар Мортаза Рәхимовҡа Германияның
"Дойч Фар" фирмаһынан 4 миллион 800 мең һумға һатып
алынған юғары етештереүсәнле сәсеү агрегатын күрһәтте.
Туймазы районы буйлап сәфәре барышында республика
Президенты шулай уҡ Туймазы һыу һаҡлағысында, "Сава" ит
комбинатында булды. Республиканан ситтә лә яҡшы билдәле
"Сава" предприятиеһында тәүлегенә 200 тоннаға яҡын ит
ризыҡтары етештерелә. Ит комбинаты цехтары заманса сит ил
техникаһы менән йыһазландырылған. Киләсәктә ит ризыҡтары
етештереүҙе тәүлегенә 300 тоннаға еткерергә ниәтләйҙәр.
Яҡын арала итте термик эшкәртеү цехын асыу планлаштырыла.
Предприятие етәкселеге менән әңгәмәлә Мортаза Рәхимов
производствоны артабан үҫтереү мөмкинлектәре, һатыу баҙарын
киңәйтеү, комбинат хеҙмәткәрҙәрен социаль яҡлау мәсьәләләре
менән ҡыҙыҡһынды.
Йәрмәкәй районында Мортаза Рәхимов Стәвәнжи йылғаһында
яңы һыу һаҡлағыс төҙөлөшөн ҡараны. Проект буйынса һыу
һаҡлағыс биләгән майҙан — 272 гектар, күләме 14 миллион
кубометр һыу тәшкил итәсәк. Эште 2009 йылдың 1 июленә
тамамларға планлаштырыла. Сафҡа индерелгәс, был
гидроҡоролма Октябрьский ҡалаһын эсәр һыу менән тәьмин
итәсәк.
Республика Президенты шулай уҡ саф тоҡомло аттар
үрсетеүҙә махсуслашҡан "Родина" агрофирмаһында булды.
Предприятие арғымаҡтары Рәсәй күләмендә үткәрелгән абруйлы
ярыштарҙа күп тапҡырҙар призлы урындарҙы яуланы. Бөгөн
агрофирмала тоҡомло 35 ат бар.
Республика Президентын эш сәфәрендә Башҡортостан
Республикаһының төҙөлөш, архитектура һәм транспорт министры
Рауил Ибәтуллин оҙатып йөрөнө.


text:
Коммерция булмаған ойошмалар өсөн отчет ваҡыты яҡынлаша
РФ Юстиция министрлығының БР буйынса Идаралығы хәтерегеҙгә төшөрә, коммерция булмаған ойошмалар 15 апрелгә ҡәҙәр юстицияның территориаль органына йыл һайын тапшырылыусы отчет бирергә тейеш.
Отчет процедураһы ябай һәм оҙаҡ ваҡыт талап итмәй. Отчет күләме һәм тәртибе тураһында ентекле аңлатмаларҙы www.bashminjust.ru сайтының «Коммерция булмаған ойошмалар» бүлегенән алырға мөмкин, шунда уҡ принтерҙан сығарып алыу һәм тултырыу өсөн отчет формалары ла бирелә. Өҫтәмә рәүештә, профсоюз ойомалары отчет бирергә бурыслы булмаһа ла, эшмәкәрлеген дауам итеү тураһында РФ Юстиция министрлығының БР буйынса Идаралығына хәбәр итергә тейеш, тигән иҫкәрмә лә бар.
Федераль ҡануниәттең был талабын үтәмәгән осраҡта, юстиция органдары административ санкциялар ҡуллана ала.
Коммерция булмаған ойошмалар бүлегенән белешмә алыу өсөн телефон: (347) 276-27-31.


text:
Калинин районының иң яҡшы эшселәре наградалар алды
Өфө ҡалаһының Калинин районына 60 йыл тулыу уңайынан үткәрелгән тантаналы сарала райондың иң яҡшы алты эшсеһе Башҡортостан Республикаһының Почет грамоталары менән бүләкләнде, биш кеше атҡаҙанған хеҙмәткәр исеменә лайыҡ булды. Наградаларҙы Башҡортостан Президенты Хакимиәте етәксеһе Александр Балабанов тапшырҙы.
Калинин районынан йәнә ете кеше «Танылыу» ижтимағи-эшлекле премияһы менән наградланды. Уны район хакимиәте башлығы Герман Мартынов тапшырҙы.
Өфө ҡалаһы ҡала округы хакимиәте башлығы Ирек Ялалов үҙенең сығышында Калинин районының иҡтисад, социаль өлкәләрҙәге ҡаҙаныштарын билдәләне һәм районға бүләккә заманса сүп-сар йыйыу техникаһы бирелеүе хаҡында әйтте. Ә Өфө моторҙар эшләү производство берекмәһенән бүләккә район автобус алды.
Сара аҙағында район тураһында яңы йыр яңғыраны. Олимпиадаларҙа, спорт ярыштарында, музыкаль фестивалдәрҙә, «Иң яҡшы эшсе ҡатын-ҡыҙ — 2011», «Мисс Өфө моторҙар эшләү производство берекмәһе – 2011» һөнәри конкурстарында еңеүселәр, шулай уҡ «Иң яҡшы йәш ғаилә — 2011» конкурсы призерҙары сәхнәгә күтәрелде. Әйткәндәй, биш йыл эсендә районда 8187 ғаилә теркәлгән, 12752 бала тыуған.


text:
«Һылыуҡай»ҙар «Этно–эрато» халыҡ-ара юғары мода конкурсында ҡатнашасаҡ
«Һылыуҡай-2010» республика телевизион конкурсы финалсылары 24-25 апрелдә Мәскәүҙә үтәсәк «Этно–эрато» XI халыҡ-ара юғары милли кейем модаһы конкурсында ҡатнашасаҡ. Башҡортостан модель студияһынан ҡыҙҙар унда Мәскәү ҡалаһының Төбәк-ара бәйләнештәр һәм милли сәйәсәт комитеты саҡырыуы буйынса бара.
«Һылыуҡай-2010» проектының телевизион версияһы редакторы Рөстәм Атнабаев хәбәр итеүенсә, башҡорт һылыуҡайҙары конкурста Өфөнән өс йәш дизайнерҙың коллекцияһын күрһәтәсәк, шулай уҡ финал гала-күрһәтеүҙә ҡатнашасаҡ.
Башҡортостандың иң сибәр ҡыҙҙары делегацияһын «Һылыуҡай» студияһы директоры Линара Таһирова етәкләй. Ҡыҙҙар менән бергә «Тамыр» студияһының «ВЕЧЕР. com» йәштәр программаһы төркөмө, алып барыусылар Руслан Фаршатов менән Олег Исланов та юлға сыҡты.
«Һылыуҡай» студияһынан ҡыҙҙар ҡатнашлығында «Этно–эрато» XI халыҡ-ара юғары милли кейем модаһы конкурсына арналған «ВЕЧЕР. com» программаһы махсус сығарылышы «БЮТ» каналында 2 майҙа күрһәтеләсәк.


text:
Рәсәй матбуғаты көнөн Башҡортостан журналистары бассейнда билдәләйәсәк
Рәсәй матбуғаты көнөн Башҡортостан журналистары «Юность» спорт-һауыҡтырыу комплексы биләмәһендә асыҡ һауалағы бассейнда билдәләйәсәк.
Башҡортостан Журналистар союзы хәбәр итеүенсә, 14 ғинуарҙа 13 сәғәттә бында республика киң мәғлүмәт саралары хеҙмәткәрҙәре араһында йөҙөү буйынса ярыштар үтәсәк. Республика гәзиттәре һәм журналдарынан, телевидение, радио һәм «Башинформ» агентлығынан биш команда сығарыу күҙаллана. Һәр командала бишәр кеше булырға тейеш — өс ир-егет һәм ике ҡатын-ҡыҙ.
Журналистар шәхси иҫәптә һәм команда эстафетаһында ярышасаҡ.


text:
Фото:
Өфөлә «Бергәләп — балалар хаҡына!» бөтә Рәсәй күргәҙмә-форумы асылды
Фото:
ӨФӨ, 2014 йыл, 18 сентябрь. /«Башинформ» мәғлүмәт агентлығы, Гөлфиә Акулова/.
Кесе йома, 18 сентябрҙә, Өфөнөң Конгресс-холл бинаһында «Бергәләп — балалар хаҡына!» V бөтә Рәсәй күргәҙмә-форумын тантаналы рәүештә астылар. Йыл һайын уҙғарылып килгән сараны, Ауыр тормош хәлендә ҡалған балаларға ярҙам итеү фонды ойоштора. 2008 йылда булдырылған фонд балалар һәм балалы ғаиләләр, уларҙың ғәҙәти тормошон боҙған, ҡыйынлыҡтарҙы әҙерәк күрһен, ундай осраҡтар килеп тыуһа – профессионал белгестәр ярҙамында уларҙы уңышлы еңеп сыҡһындар өсөн эшләй. Рәсәй Федерацияһының 62 субъектында фондтың күп кенә программалары ғәмәлгә ашырыла. Бына шулай, 2014 йылда Фонд РФ 38 төбәгендә 72 төбәк программаһына һәм 199 проектҡа дөйөм 680 миллион һумлыҡ ярҙам күрһәткән.
Фондтың финанс ярҙамы менән Башҡортостанда «Аҡбуҙат» (инвалид балалары булған ғаиләләрҙе реабилитациялау), насар йәшәүсе ғаиләләрҙең балалары өсөн «Держава» хәрби-спорт лагеры, «Итай — үҙ-үҙеңде хәстәрләргә тыуған» (инвалид балалар тәрбиәләүсе ата-әсәләргә мәшғүллектә булышлыҡ итеү), «Өмөт компасы» (бәлиғ булмаған хөкөм ителгәндерҙе иреккә сығарыуға, социумға уңышлы өйрәнеп китеү өсөн әҙерләү) кеүек 13 проект тормошҡа ашырыла.
— Беҙҙең күргәҙмә-форум йыл һайын ҡыҙыҡһынған, вайымлы кешеләрҙе йыя. Башҡортостан Республикаһында ғаилә, балалыҡ йолаларын хөрмәт иткәндәрен беләм, — тип билдәләне, күргәҙмә-форумды асып, Ауыр тормош хәлендә ҡалған балаларға ярҙам итеү фонды етәксеһе, Марина Гордеева. — Быйылғы осрашыуыбыҙҙың төп темалары – яуаплы ата-әсәлек, ныҡлы ғаилә, ғәилә уңышһыҙлығын иҫкәртеү. Балалыҡ һәм ғаиләне нығытыу темаһы – дәүләт сәйәсәтенең төп йүнәлеше булғанын күрәбеҙ, ғаиләләрҙең һәм балаларҙың тормошо уңайлы, барыһының да киләсәге перспективалы булһын өсөн беҙҙең әүҙемлегебеҙ дөйөм ил эшенә ҡушылыуына ышанғы килә.
Конгресс-холл залдарында үҙ экспозицияларын Рәсәй Федерацияһының 62 субъекты делегацияһы ойошторғайны. Республика шулай уҡ балалыҡты яҡлау өлкәһендә үҙ эштәрен һәм ҡаҙаныштарын күрһәтте.
«Бергәләп — балалар хаҡына!» күргәҙмә-форумға Өфөгә айырым балалар төркөмдәре менән локаль шөғөлләнгән фондтар һәм йәмәғәт ойошмалары ла килгәйне. Фондтың уҙаҡташы булған, Мәскәүҙең «Даунсайд-Ап» хәйриә фонды Даун синдромы булған балалар менән эш итеүҙә махсуслашҡан. Өҫтәүенә, күп кенә программалар бындай балаларға тыуғандан алып мәктәпкә тиклем ярҙам итеүгә иҫәпләнгән.
Фонд «Ярҙам» Даун синдромы менән сирләгән балаларҙың ата-әсәләренә ярҙам итеү төбәк ойошмаһы менән әүҙем хеҙмәттәшлек итә.
Күргәҙмә-форумда Фондтың коммерция уҙаҡташтары ла ҡатнашты. Kia Motors компанияһы «Хәрәкәткә сикләүҙәрһеҙ!» проекты сиктәрендә инвалид балаларҙы юл хәрәкәте ҡағиҙәләренә өйрәтеү буйынса төбәктәрҙә балалар майҙансыҡтарын төҙөү менән шөғөлләнә.
«Бергәләп — балалар хаҡына!» күргәҙмә-форумдың артабанғы эшлекле программаһына интерактив күргәҙмә майҙансыҡтары, тренингтар һәм оҫталыҡ кластары инә, шулай уҡ бөгөн түңәрәк өҫтәлдәр уҙасаҡ. Рәсәй эстрадаһының популяр артистары Михаил Гребенщиков һәм Александр Шевченко форум ҡунаҡтары буласаҡ. Бөгөн киске сәғәт биштә улар ауыр тормош хәлендә ҡалған балалар менән музыкотерапия мөмкинлектәре буйынса оҫталыҡ класын уҙғарасаҡ.
Форум ябыҡ түгел, уның бөтә сараларында ла Өфө халҡы һәм ҡунаҡтары ҡатнаша ала.


text:
2012 йыл башына ҡарата республикала 580-дән ашыу кадастр инженеры иҫәпләнә
Былтыр декабрҙә кадастр инженеры аттестатын алыуға дәғүә итеүселәрҙең биш төркөмө өсөн аттестация үтте. Квалификацион имтихандар үткәреү һөҙөмтәһендә 48 кешенең 23-ө һынауҙы лайыҡлы үтеп, ҡулына аттестат алды.
Хәтерегеҙгә төшөрәйек, былтырҙан алып «Күсемһеҙ милектең дәүләт кадастры тураһында»ғы федераль законға ярашлы ғәмәлдәге квалификацион аттестаты булған кадастр инженерҙары ғына кадастр эшмәкәрлеге алып бара ала. Улар техник инвентаризация бюроһы эксперттарына һәм ер үлсәүселәргә алмашҡа килде. Тамамланмаған төҙөлөш объекттары, биналары, ҡоролмаларына бәйле кадастр эшмәкәрлеге алып барыу яңы белгестәрҙең төп бурыстары иҫәбенә инә.
2010 йылдың 5 октябренән 2012 йылдың 1 ғинуарына тиклемге осорҙағы имтихандар һөҙөмтәләре буйынса аттестат алыуға дәғүә иткән 1077 белгестең 581-е имтихандарын уңышлы тапшырған.


text:
«ИНВЕСТОРҘАР ӨСӨН КӨРӘШЕГЕҘ!» Кисә, 22:21 // Категория: Йәмғиәт
20 ғинуарҙа Күмертау ҡалаһы хакимиәте башлығы Борис Беляев, уның урынбаҫарҙары һәм ҡаланың идара командаһы Бәләбәй ҡалаһында үткән БР-ҙың монопрофилле муниципаль берәмектәрендә эшҡыуарлыҡты үҫтереү һорауҙары буйынса кәңәшмәлә ҡатнашып ҡайтты.
Сараның тәүге өлөшө Өфөлә уҙҙы. Унда 2030 йылға тиклемге БР-ҙың социаль-иҡтисади стратегияһы инициативалары ҡаралды. Кәңәшмә Внешэкономбанктың рәйесе урынбаҫары, иҡтисади үҫеш һәм интеграция буйынса моноҡалаларҙы модернизациялау Хөкүмәт комиссияһы янындағы эш төркөмө етәксеһе Ирина Макиева, БР иҡтисад үҫеше министры Сергей Новиков ҡатнашлығында үтте.
Ирина Владимировна иң тәүҙә Өфөлә үткән Стратегик сессияға саҡырыуҙары өсөн Республика Башлығы Рөстәм Хәмитовҡа рәхмәтен белдерҙе һәм монопрофилле муниципаль берәмектәр етәкселәренә моноҡала үҫеше паспортын эшләгән саҡта төп һорауҙарға иғтибар итеүҙәрен һораны (РФ-ның һәр бер моноҡалаһы иҡтисадты, ҡала мөхитен, кеше капиталын үҫтереүҙе үҙ эсенә алған ҡала үҫеше паспорты әҙерләгәйне).
Шулай уҡ Ирина Макиева ҡала халҡының яҡшы яҡҡа үҙгәрештәрҙе һәр ваҡыт тойомлап тороуы һәм үҙҙәренең дә төрлө идеялары менән был процеста ҡатнашыуына иғтибар бүлеүҙе билдәләне. Инвестициялар йәлеп итеү һорауҙары ла кәңәшмәнең үҙәгендә булды. Һәр кешенең Ирина Макиеваға һорау биреү мөмкинлеген ҡулланып, Борис Беляев, Йылдам үҫеш биләмәләренең буласаҡ резиденттарына мөлкәтте арендаға биргән саҡта муниципалитеттар льготалар бирә аламы икәнен асыҡлап китергә булды. «Муниципалитеттарҙың ундай хоҡуғы бар, әммә ҡыйынлыҡтар ҙа етерлек. Һеҙ инвесторҙар өсөн көрәшергә тейешһегеҙ, һеҙ бит иң тәүгеләрҙән булып был статусты алыусылар. Башлыҡтарҙы агрессив эшмәкәрлеккә саҡырам. Иң яҡшы шарттар тәҡдим итеп, инвесторҙарҙы йәлеп итегеҙ, улар өсөн көрәшегеҙ. Һеҙҙең ҡала халҡының киләсәктәге уңышы тик шунан ғына тора бит», - тип тамамланы һүҙен Ирина Владимировна.
ТӘНГӘ ЛӘ, ЙӘНГӘ ЛӘ... 20-01-2017, 18:29 // Категория: Йәмғиәт
Ауылда эш күп, ваҡыт юҡ, тип тормайбыҙ. Көн дә йыйылышып, күмәкләшеп, саңғыларыбыҙҙы кейеп ҡышҡы тәбиғәт ҡосағына сумабыҙ.
ҺАЛАМ АҪТЫНДА ШӘП ҮҪӘ 20-01-2017, 18:16 // Категория: Йәмғиәт
Тыуған тәбиғәттең, йәшәгән ереңдең йәмле булыуы үҙенән-үҙе генә һәр кемдең күңел матурлығы өсөн гарантия түгел, әлбиттә. Әммә уйы, моңо, аҡылы булғандарға тыуған тәбиғәт — бөтмәҫ-төкәнмәҫ илһам сығанағы, мәңгелек шатлыҡ төйәге. Ҙур хыял-маҡсаттар, изге тойғоларҙың шишмә башы ла — беҙҙең ана шул изге йортобоҙ, ата-бабаларҙан ҡалған мираҫ еребеҙ.
ТИКТОРМАҪТЫҢ ЭШЕ ЫРАЙ 17-01-2017, 12:00 // Категория: Йәмғиәт
«Егет кешегә етмеш төрлө һөнәр ҙә аҙ», − тип юҡҡа ғына әйтмәйҙәрҙер. Һөйләйәсәк һүҙем дә Күмертау ҡалаһында йәшәүсе тырыш һәм оҫта ҡуллы Нәғим Рәхимов тураһында.
«ЭШЕМДЕ БИК НЫҠ ЯРАТАМ» 13-01-2017, 18:41 // Категория: Йәмғиәт
Район хакимиәте башлығының социаль һәм кадрҙар сәйәсәте буйынса урынбаҫары Люциә Тәлғәт ҡыҙы Хәмитованың алтын юбилейы уңайынан «Юшатыр» гәзите әңгәмә ойошторҙо.
КОМЭ СИ КЬЯМО? 13-01-2017, 15:53 // Категория: Йәмғиәт
Яҙмыш бәндәне ҡайҙа ғына ташламай. Аллаһы Тәғәлә кешене аяҡ баҫмаған еренә баҫтырып, асмаған ишеген астыра. Бәхетте сит яҡтарҙа түгел, үҙеңдең тыуып үҫкән ереңдә эҙләргә кәрәк булһа ла, мохтажлыҡ, аҡса юҡлығы ҡайһы берәүҙәрҙе ер аяғы, ер башы яҡтарына сығып китергә мәжбүр итә. Шундай яҡташтарыбыҙҙың береһе Гөлниса Аҡсурина 2004 йылдан бирле Италияла эшләй.
КЕМДЕҢ САНАҺЫ ЕТЕҘЕРӘК? 10-01-2017, 12:42 // Категория: Йәмғиәт
ЙӘШӘЙЕК ӘЛЕ 6-01-2017, 20:48 // Категория: Йәмғиәт
Кәбисә йылы (високосный) үтеп китте, күптәр ауыр һулап оҙата уны – ҡыйын булды тиҙәр.
ТАЛЬЯНДАН БАШЛАНДЫ 6-01-2017, 20:42 // Категория: Йәмғиәт
Көйөргәҙе районында һәм Күмертау ҡалаһында уны белмәгәндәр һирәктер. Райондың да, ҡаланың да һәр бер тиерлек мәҙәни сараһының үҙәгендә ул тора тиһәк, хата булмаҫ, моғайын. Эш буйынса район һәм ҡалала үткәрелгән сараларҙа күп булырға тура килә. Ҡайҙа ғына барһаң да, йә баянын күтәргән, йә музыка пульты артында ултырған уны күрәһең дә: «Нисек өлгөрә икән?» тигән аптырауға ҡалаһың.
БЕРҘӘМ БУЛҺАҠ, ЙӘШӘРБЕҘ 6-01-2017, 20:39 // Категория: Йәмғиәт
Ҡансыра ауылында Яңы йыл байрамы алдынан матур саралар уҙҙы. Уларҙың тәүгеһе мәктәптә үтте. Уҡытыусы Мәҙинә Сәйфуллина шул тиклем ҡыҙыҡлы сценарий яҙып, уҡыусыларҙы ла бик яҡшы итеп әҙерләгән. Ҡыш бабай менән Ҡарһылыу ҙа барыбыҙҙың да күңелдәренә хуш килде. Уҡыусылар ғына түгел, ата-әсәләр өсөн дә бик күңелле байрам булды ул.
Яңылыҡтар календары
Яңылыҡтар архивы
Ғинуар 2017 (96)
Декабрь 2016 (121)
Ноябрь 2016 (131)
Октябрь 2016 (148)
Сентябрь 2016 (122)
Август 2016 (171)


text:
Башҡорт йәштәр театры “Яңы йыл вальсы”на саҡыра
Мостай Кәрим исемендәге Милли йәштәр театрында балалар өсөн яңы йыл тамашаһы башланды. Балалар өсөн спектаклдәр ике сәхнәлә — Ҙур һәм Камерный залдарҙа уҙғарыласаҡ.
Йәштәр театрының рус труппаһы Өфө балаларын Англия, Бразилия, Швеция, Германия, Финляндия Ҡыш Бабайҙары — Санта Клаус, Пай Натало, Водан, Томте һәм Йоулупукки менән бергә донъя сәйәхәтенә саҡыра. Улар рус Ҡыш Бабайын мәкерле Жар Феяһынан ҡотҡарырға йыйыналар. Мауыҡтырғыс, ҡыҙыҡлы сюжеттарҙан торған “Яңы йыл вальсы” тип аталған әкиәт тамашаһы балаларға ла, өлкәндәргә лә күңелһеҙләнергә ирек бирмәйәсәк.
Шулай уҡ был көндәрҙә, Милли йәштәр театры, Лилиә Кәбирова ҡуйған “Тылсымлы ҡурай” әкиәтен ҡарарға саҡыра.
Кескәй тамашасыларға Йәштәр театрында айырым иғтибар бүленгән: килгән ҡунаҡтарҙы фойела уҡ Ҡыш Бабай, Ҡарһылыу, Яңы 2010 йылдың символы –Юлбарыҫ һәм башҡа әкиәт персонаждары ҡаршы алып тора.


text:
Силәбе властары Магнитогорск туристарының вәхшилек фактына ҡарата сара күрергә йыйынмай
"Башинформ" агентлығы Силәбе өлкәһе Губернаторының матбуғат секретары Светлана Доронинаға, өлкә властары Магнитогорск автотуристарының Ирәмәл тауына машиналар менән күтәрелеү фактына нисек ҡараны, тигән һорау менән мөрәжәғәт итте.
Светлана Юрьевна, дәүләт органдары шәхси кешеләрҙең ҡылыҡтарына йоғонто яһай алмай, шуға күрә бер ниндәй ҙә сара күрергә йыйынмайҙар, тип яуап бирҙе.
Шул уҡ ваҡытта «Леший» клубы ағзалары Ирәмәлгә автомобилдә күтәрелеү фактынан баш тарта. Ләкин 2 октябрҙә тауҙа булып, был хәлде күреүселәр тау итәгендә Магнитогорск номерҙары менән автомобилдәрҙе кеҫә телефондарына фотоға төшөрөп алған. Шулай уҡ тап Магнитогорск автоһәүәҫкәрҙәр клубы ағзаларының Учалы яғынан тауға трасса һалыуы ла билдәле.
Дөйөм алғанда, был берҙән-бер осраҡ түгел, ә даими күҙәтелә. Тәбиғәт ҡомартҡыһына күптән инде туристар велосипедта ла, квадроциклда ла, юлһыҙ урындарҙа йөрөүсе автомобилдәрҙә лә һөжүм итә.


text:
Николай Самойленко Дәүләт Думаһында йәш парламентарийҙар форумында ҡатнаша
Башҡортостан Дәүләт Йыйылышы ҡарамағындағы Йәштәр йәмәғәт палатаһы рәйесе Николай Самойленко Дәүләт Думаһы ҡарамағындағы Йәштәр парламенты ултырышында ҡатнаша. Йәш парламентарийҙар форумы ике көн дауамында барасаҡ.
Иҫегеҙгә төшөрәбеҙ, былтыр Николай Самойленко Дәүләт Думаһы ҡарамағындағы Йәштәр парламентының Тәбиғәт ресурстары, тәбиғәттән файҙаланыу һәм экология буйынса комиссияһы рәйесе итеп һайланғайны. Форумдың беренсе эш көнөндә унда ҡатнашыусылар федераль, төбәк һәм урындағы кимәлдә тәҡдимдәрҙе «Рәсәй ижтимағи башланғыс» («Российская общественная инициатива») интернет-ресурсында урынлаштырыу мөмкинлектәрен тикшерәсәк.
20 ноябрҙә Йәштәр парламентының пленар ултырышы уҙасаҡ, унда закондар сығарыу башланғыстары ҡараласаҡ, шулай уҡ төбәк йәштәр парламентары проекттары конкурсына йомғаҡтар яһаласаҡ.


text:
Рөстәм Хәмитов Рәсәй нефть һәм газ химияһы форумында ҡатнашыусылар менән осраштыФото: Олег Яровиков
Рөстәм Хәмитов Рәсәй нефть һәм газ химияһы форумында ҡатнашыусылар менән осрашты
Рөстәм Хәмитов Рәсәй нефть һәм газ химияһы форумында ҡатнашыусылар менән осраштыФото: Олег Яровиков
ӨФӨ, 2016 йыл, 30 май. /«Башинформ» мәғлүмәт агентлығы, Александр Смирнов/.
27 майҙа Республика йортонда Башҡортостан Башлығы Рәсәйҙең энергетика министры урынбаҫары Кирилл Молодцов, Рәсәйҙең сәнәғәт һәм сауҙа министры урынбаҫары Сергей Цыб һәм Татарстан Республикаһы Премьер-министры Илдар Халиҡов менән осрашты. Улар Өфөлә Рәсәй нефть һәм газ химияһы форумында ҡатнашты.
Осрашыу барышында яҡтар республиканың яғыулыҡ-энергетика комплексын үҫтереү мөмкинлектәрен һәм форум йомғаҡтарын тикшерҙе.
– Нефть һәм газ химияһы аҙналығы тамамлана. Сара әүҙем үтте. Һеҙ беҙҙең күргәҙмәне ҡарағанһығыҙҙыр, моғайын. Ҡатнашыусылар күп булды. Быйыл Ҡытай әүҙем ҡатнашты, Белоруссияның рәсми делегацияһы килде, – тине Рөстәм Хәмитов. – Күргәҙмә ваҡытында белгестәр менән аралаштым. Барыһы ла ошондай майҙансыҡтарҙың кәрәкле булыуын билдәләй.
Төбәктең яғыулыҡ-энергетика комплексы предприятиелары инвестиция программаларын әүҙем тормошҡа ашыра, тип билдәләне республика Башлығы.
– Башҡортостандың нефть химияһы комплексы уңышлы үҫешә. «Башнефть» компанияһының, Салауаттағы комплекстың үҫеш миҫалдары һөҙөмтәлелек күрһәтә. Барыһы ла донъяуи компаниялар кимәленә тап килә, – тип һыҙыҡ өҫтөнә алды Кирилл Молодцов.
– Башҡортостан компаниялары – сәнәғәтте үҫтереү дәүләт программаһында әүҙем ҡатнашыусыларҙың береһе, – тип хәбәр итте Сергей Цыб. – Ике йыл эсендә генә уларға миллиард һум самаһы субсидия бирелгән. Әгәр ете йыллыҡ арауыҡты алһаҡ, унда 7,5 миллиард һумдан ашыу. Ҡатнашыусылар Сәнәғәтте үҫтереү фонды иҫәбенә беҙҙең субсидияны ала йәки льготалы финанслана.
Илдар Халиҡов фекеренсә, форумды ойоштороу кимәле бик юғары, ул хатта федераль статус алыуға дәғүә итә ала.


text:
Башҡортостан Хөкүмәте Санкт-Петербург халыҡ-ара тауар-сеймал биржаһы менән килешеү төҙөнө
ӨФӨ, 2015 йыл, 21 май. /«Башинформ» мәғлүмәт агентлығы, Эльвира Латипова/.
Өфөләге «Ҙур химия» форумында Башҡортостан Республикаһы Хөкүмәте менән «Санкт-Петербург халыҡ-ара тауар-сеймал биржаһы» ябыҡ акционерҙар йәмғиәте хеҙмәттәшлек тураһында килешеү төҙөнө. Документҡа вице-премьер Дмитрий Шаронов һәм биржаның президенты Алексей Рыбников ҡул ҡуйҙы.
Килешеү бер йылға иҫәпләнгән, әммә уны артабан да оҙайтыу мөмкинлеге бар.
«Башинформ» агентлығына республика Хөкүмәтенән аңлатыуҙарынса, килешеүҙең маҡсаты — биржа сауҙаһын үҫтереү һәм төбәк биләмәһендә биржаның алдынғы технологияларын индереү. Килешеү республикала урман сәнәғәте кластерын булдырыу буйынса эш барышында әҙерләнде. Алдан көтөлгәнсә, биржа инструменттары урман сәнәғәте, яғыулыҡ-энергетика, агросәнәғәт комплекстары, машиналар эшләү һәм республика иҡтисадындағы башҡа тармаҡ продукцияларына баҙар хаҡтарын билдәләү өсөн шарттар булдырырға мөмкинлек бирәсәк.
«Санкт-Петербург халыҡ-ара тауар-сеймал биржаһы» ябыҡ акционерҙар йәмғиәте — Рәсәйҙәге ҙур тауар биржаһы. Ҡатнашыусылар араһында — 1667 компания. Нефть продукттары, нефть, газ, урман һәм төҙөлөш материалдары, ауыл хужалығы продукцияһы баҙарында биржа сауҙаһын ойоштора. «Урман һәм төҙөлөш материалдары» секцияһында сауҙа 2014 йылдың июленән алып барыла, уның 2014 йыл аҙағына тиклем әйләнеше 66,5 миллион һум тәшкил иткән. Биржаның устав капиталы — 435 миллион һум.


text:
Башҡортостандың Халыҡтар ассамблеяһы «Көнсығышҡа походты туҡтатайыҡ!» девизы аҫтында дөйөм халыҡтар йыйылышын уҙғара
18 мартта Өфөлә «Көнсығышҡа походты туҡтатайыҡ!» девизы аҫтында дөйөм халыҡтар йыйылышы уҙасаҡ.
— Дөйөм халыҡтар йыйылышы урындағы ваҡыт буйынса 18 сәғәттә Спорт һарайы алдындағы майҙанда үтәсәк, — тип хәбәр итте, Башҡортостандың Халыҡтар ассамблеяһы Советы рәйесе Әхәт Мостафин.
БР Халыҡтар ассамблеяһы йыйылышта партиялар, ветерандар, милләттәр, йәштәр, студенттар, спорт һәм башҡа йәмәғәт ойошмалары вәкилдәрен, Украина халҡы яҙмышы өсөн борсолған бөтә граждандарҙы ҡатнашырға саҡыра.


text:
Фото:
Тәбиғәттән файҙаланыу һәм экология министрлығын Азат Ҡотлоәхмәтов етәкләне
Фото:
Башҡортостан Президенты Указы менән Азат Ҡотлоәхмәтов республиканың тәбиғәттән файҙаланыу һәм экология министры итеп тәғәйенләнде.
Азат Нуриәхмәт улы Ҡотлоәхмәтов 1956 йылдың 10 октябрендә Учалы районында тыуған. Башҡорт дәүләт университетын тамамлаған. География фәндәре кандидаты.
Хеҙмәт эшмәкәрлеген 1974 йылда Учалы тау-байыҡтырыу комбинатында башлай. Совет Армияһында хеҙмәт итә. Төрлө йылдарҙа Учалы ҡала Советы башҡарма комитетының спорт комитетын, Учалы ҡала тәбиғәтте һаҡлау буйынса комитетын етәкләй, БР Экология һәм тәбиғәттән файҙаланыу буйынса дәүләт комитетының Учалы тирә-яҡ мөхитте һаҡлау буйынса берләштерелгән комитетының баш дәүләт инспекторы булып эшләй.
Белорет тирә-яҡ мөхитте һаҡлау буйынса территориаль идаралығының Учалы тирә-яҡ мөхитте һаҡлау комитеты рәйесе, Башҡортостан Ғәҙәттән тыш хәлдәр һәм экологик именлек буйынса министрлығының, Тирә-яҡ мөхитте һаҡлау буйынса дәүләт комитетының, БР Тәбиғәт ресурстары министрлығының Учалы ҡалаһы буйынса вәкиле була.
2003 йылдан әлеге ваҡытҡа тиклем Өфө хакимиәтенең Ҡаланың йәшәйешен тәьмин итеү буйынса идаралығының экология һәм тирә-яҡ мөхитте һаҡлау бүлеге начальнигы булып эшләй.
Президенттың икенсе Указы менән Иҙел Шәйәхмәтов үҙ теләге менән тәбиғәттән файҙаланыу һәм экология министры вазифаһынан бушатылды.


text:
Рөстәм Хәмитов: «Республика алдында торған бурыстарҙы команда менән генә хәл итергә мөмкин»
Бөгөн Башҡортостан Дәүләт Йыйылышы – Ҡоролтай депутаттары республика Президентына Башҡортостан Республикаһы Хөкүмәте Премьер-министры итеп Азамат Илембәтовты тәғәйенләүгә ризалығын бирҙе.
Башҡортостан парламенты депутаттарын премьерҙың кандидатураһы менән таныштырып, Башҡортостан Президенты Рөстәм Хәмитов республиканың стратегик бурыстары һәм өҫтөнлөктәренең билдәләнеүен һыҙыҡ өҫтөнә алды. Уларҙы әүҙем тормошҡа ашырырға кәрәк. Республика башлығы билдәләүенсә, Азамат Илембәтов бындай рангылағы етәксегә бөгөнгө көн билдәләгән бөтә талаптарға тулыһынса яуап бирә. Ул 15 йылдан ашыу төрлө өлкәләрҙә төрлө вазифала эшләгән, ярайһы ҙур идара итеү тәжрибәһенә эйә. Азамат Илембәтов Буребай тау-байыҡтырыу комбинатын етәкләгән, республиканың Хәйбулла районы хакимиәте башлығы, артабан «Урал тау-металлургия компанияһы-холдингы» яуаплылығы сикләнгән йәмғиәтенең тау металлургияһы предприятиеларын үҫтереү идаралығы начальнигы була, Мәскәүҙә «НИИТЭХИМ» асыҡ акционерҙар йәмғиәтенең генераль директоры урынбаҫары, унан һуң Башҡортостан Республикаһы Президенты Хакимиәте етәксеһе урынбаҫары булып эшләй, һуңғы арала республика Хөкүмәтенең беренсе вице-премьеры вазифаһын башҡара.
Рөстәм Хәмитов Азамат Илембәтовтың компетентлыҡ, шулай уҡ ғәҙеллек һәм намыҫлылыҡ кеүек сифаттарын айырым билдәләне. Республика башлығы әйтеүенсә, Азамат Илембәтов Башҡортостан менән идара итеүселәр командаһына тиҙ ҡушылған, быныһы үтә мөһим, сөнки республика алдында торған бурыстарҙы, Рөстәм Хәмитовтың инаныуынса, команда менән генә хәл итергә мөмкин.


text:
Рөстәм Хәмитов Баҡый һөт-тауар фермаһының реконструкцияһын баһаланы Фото: БР Президентының матбуғат хеҙмәте
Рөстәм Хәмитов Баҡый һөт-тауар фермаһының реконструкцияһын баһаланы
Рөстәм Хәмитов Баҡый һөт-тауар фермаһының реконструкцияһын баһаланы Фото: БР Президентының матбуғат хеҙмәте
ӨФӨ, 2014 йыл, 20 ноябрь. /«Башинформ» мәғлүмәт агентлығы, Арина Рәхимҡолова/.
Республика Президенты Рөстәм Хәмитов Стәрлебаш районына эш сәфәре барышында «500 ферма» республика маҡсатлы программаһында ҡатнашыусы, «Правда» агрофирмаһы яуаплылығы сикләнгән йәмғиәтенең Баҡый һөт-тауар фермаһында булды, тип хәбәр итә Башҡортостан Башлығының матбуғат хеҙмәте.
Ауыл хужалығы предприятиеһы етәксеһе Эдуард Аветисян ошо программа ярҙамында һөт блогы һәм йәйге лагерҙың төҙөкләндерелеүен, һөт һауыу буйынса яңы заманса ҡорамал ҡуйылыуын һөйләне. Быйыл ике быҙау аҙбарында капиталь ремонт эшләнгән, 180 башлыҡ һыйыр һарайы өсөн бина төҙөлә башланған. Малсылыҡ бинаһы 2014 йылдың аҙағына тиклем сафҡа индерелергә тейеш.
2015 йылда оҡшаш проект буйынса 180 баш һыйыр өсөн тағы ла бер аҙбар һалыу планлаштырылған, шулай уҡ йәшелсә культуралары үҫтереү өсөн ябыҡ теплица төҙөү.
Рөстәм Хәмитов башҡарылған эште юғары баһаланы һәм хөкүмәт кимәлендә проектҡа булышлыҡ итергә вәғәҙәләне.


text:
Чехия самолеттары Башҡортостанда урындағы авиалинияларҙы үҫтерергә ярҙам итәсәк
Башҡортостанда эске һәм төбәк авиалиниялары буйынса пассажир йөрөтөүҙәр үҫтереләсәк. Беренсе ошондай рейс Өфөнө Башҡортостандың Урал аръяғы баш ҡалаһы Сибай менән бәйләйәсәк. Чехиянан яңы 19 урынлыҡ L-410 UVP — E 20 самолеты килде лә инде, унда урындағы линиялар буйлап осоштар яһаласаҡ.
”Өфө” Халыҡ-ара аэропорты” асыҡ акционерҙар йәмғиәтенән хәбәр итеүҙәренсә, яҡын арала республика тағы бер L-410 самолеты аласаҡ. Өфөнөң дүрт пилоты әлеге ваҡытта ошо турбовинтлы һауа судноһы етештерелгән Чехияла уҡыу үтә.
Куновице ҡалаһының Aircraft Industries авиатөҙөлөш предприятиеһы белгестәре әйтеүенсә, был самолет яҡшы осоу-техник сифаттарға эйә, заманса авионика менән йыһазландырылған, ышаныслы һәм төрлө климат, географик һәм метеорологик шарттарҙа файҙаланыла, яһалма полосаға һәм ергә ултыра ала.
Хәҙер Сибай һәм Нефтекама аэропорттары инфраструктураһы яңы типтағы самолеттарҙы ҡабул итеүгә әҙерләнә, Өфөнө Урал һәм Волга буйы ҡалалары менән бәйләйәсәк осоштар программаһы эшкәртелә.
Чехия самолетында тәүге күнекмә осош декабрҙә үк планлаштырыла. Ә Сибайға регуляр рейстар март тирәһендә башланасаҡ.


text:
Сентябрҙә Өфөлә Башҡортостан муниципаль берәмектәренең III Съезы үтәсәк
Кисә Башҡортостан Республикаһы Президенты Мортаза Рәхимов “Башҡортостан Республикаһы муниципаль берәмектәренең III съезын үткәреү тураһында” бойороҡҡа ҡул ҡуйҙы.
“Башҡортостан Республикаһы муниципаль берәмектәре Советы” ассоциацияһының тәҡдиме буйынса съезд 2010 йылдың 30 сентябрендә Өфөнөң “Нефтсе” мәҙәниәт һарайында үтәсәк.
Бойороҡ менән форумға әҙерлек һәм уны үткәреү буйынса ойоштороу комитеты составы раҫланды. 2010 йылдың 15 июленә тиклем Башҡортостан муниципаль берәмектәренең III съезына әҙерлек һәм уны үткәреү буйынса саралар планын эшләргә һәм раҫларға тейеш. Республика Хөкүмәтенә саралар планын финанслау сығанаҡтарын билдәләргә ҡушылды.
Бойороҡтоң үтәлешенә контроль Башҡортостан Республикаһы Президенты Хакимиәтенә йөкмәтелде.


text:
Ауыл хужалығы техникаһын ремонтлауға 200 миллион һумдан ашыу бүленде
Башҡортостан аграрийҙары сираттағы сәсеү кампанияһын үткәреүгә әҙерләнә. Орлоҡ материалы билдәле бер кондицияға еткерелә. Техниканы ремонтлау әүҙем алып барыла. Республикала ауыл хужалығы машиналарын техник хеҙмәтләндереүҙең производство инфраструктураһы һаҡланған. Уны 33 муниципаль ремонт предприятиеһы башҡара.
БР Ауыл хужалығы министрлығының матбуғат хеҙмәте мәғлүмәттәренә ҡарағанда, 2009 йылдың 10 айында техниканы ремонтлау буйынса ремонт предприятиелары башҡарған эштәр һәм хеҙмәтләндереүҙәрҙең дөйөм күләме 200 миллион һумдан ашыу тәшкил итте. Был былтырғы кимәлдән 20 миллион һумға күберәк.
Ремонт предприятиелары модернизациялауҙың яңы технологияларын үҙләштерә. Был, башлыса, мал аҙығы культураларын урып йыйыу техникаһына ҡағыла. Республика лизингы средстволары иҫәбенә махсус ремонт предприятиеларында ҡеүәтле тракторҙарҙың һәм “ДОН” иген йыйыу комбайндарының мотор ҡоролмаларын яңы – “ЯМЗ” техникаһы мотор ҡоролмаларына алмаштырыу юлы менән яңыртыу үткәрелә.
Дәүләт ярҙамының был формаһы файҙаланыуҙағы туҙған һәм иҫкергән машиналарҙың техник кимәлен ярайһы уҡ яҡшыртырға мөмкинлек бирә.


text:
Фото:
Андрей Фурсенко Өфөнөң 39-сы гимназияһында булды
Фото:
Рәсәй мәғариф һәм фән министры Андрей Фурсенко Башҡортостанға килде, бында ул Волга буйы федераль округының мәғарифҡа идара итеү органдары етәкселәре менән түңәрәк өҫтәл үткәрергә планлаштыра. Өфөгә эш сәфәре барышында федераль ведомство башлығы республиканың мәғариф системаһы менән ентекле танышырға һәм ҡайһы бер учреждениеларға барырға ҡарар итте.
Министрҙың иғтибарын йәлеп иткән беренсе объект 39-сы гимназия булды. Был ЮНЕСКО мәктәбенә ул Башҡортостан Республикаһы Президенты Рөстәм Хәмитов һәм РФ Президентының Волга буйы федераль округындағы тулы хоҡуҡлы вәкиле ярҙамсыһы Александр Школьник оҙатыуында килде.
Директор Ирина Кейекбаева юғары ҡунаҡтарға былтыр гимназия 55 йыллығын билдәләүе хаҡында һөйләне. Бөгөн ул ҡаланың төп уҡыу йорто, бында 1598 бала уҡый. Уҡыусылар биш телде өйрәнә ала: рус, башҡорт, инглиз, француз һәм немец телдәрен.
Бынан тыш, өлкән класс уҡыусыларына биш белем биреү профиле буйынса уҡыуҙы һайлау мөмкинлеге бирелә: филология, физика-математика, тәбиғәтте өйрәнеү, мәғлүмәт-технология һәм социаль-иҡтисади. Был турала Рәсәй мәғариф һәм фән министры Андрей Фурсенкоға унынсы синыф уҡыусыһы Артем Рыжов һөйләне.
Гимназия директоры әйтеүенсә, Артем – мәктәптең лидеры һәм ғорурлығы. Ул республика һәм төбәк олимпиадалары еңеүсеһе, шулай уҡ мәктәптең «Avante» ЮНЕСКО клубы Советы рәйесе.
БР Президенты һәм ҙур федераль чиновниктар алдында Артем ҡаушап ҡалманы. Ғәҙәттәгесә, клуб ағзалары ултырышын үткәрҙе, йыйылыусыларға «Avante» клубының эшмәкәрлеге хаҡында һөйләне, киләсәккә пландары менән уртаҡлашты.
Осрашыу аҙағында 39-сы гимназия лидерҙары Андрей Фурсенко һәм Рөстәм Хәмитов менән фотоға төштө.
Һуңынан ҡунаҡтарға мәктәптең буласаҡ лидерҙары – «Йәш тикшеренеүселәр» клубы ағзалары менән танышырға тәҡдим ителде. Бөгөн үк уларҙың күбеһе төрлө Бөтә Рәсәй конкурстары лауреаттары булып тора. Мәҫәлән, быйыл ғинуарҙа дүртенсе синыф уҡыусыһы Роман Афанасьев Рәсәй Раштыуа фестиваленең I дәрәжә лауреаты булды. Романдың тикшеренеүҙәре кешенең һөйәк үҙенсәлектәренә арналған, үҙ тәжрибәһен ул бөгөн дә ҡунаҡтар иғтибарына тәҡдим итте.
Андрей Фурсенко менән Рөстәм Хәмитов буласаҡ тәбиғәтте һаҡлаусылар тәрбиәләнгән экология класында, психология кабинетында ла булды, мәктәпкә тиклемге йәштәге балаларҙың эштәр күргәҙмәһе менән танышты.
Гимназия буйлап экскурсия йыйылыштар залында тамамланды, унда министр Андрей Фурсенко Өфөнөң мәғариф учреждениелары етәкселәре һәм уҡытыусылар менән аралашты.


text:
Диңгеҙ һәм йылға флоты хеҙмәткәрҙәре көнө менән!
Бөгөн Рәсәйҙә Диңгеҙ һәм йылға флоты хеҙмәткәрҙәре көнө билдәләнә. Ошо айҡанлы Башҡортостан Президенты Мортаза Рәхимов республиканың йылға флоты хеҙмәткәрҙәрен һәм ветерандарын һөнәри байрамдары менән ҡотланы. Ҡотлауҙа, атап әйткәндә, шулай тиелә:
«Һыу транспорты – республиканың транспорт комплексының мөһим өлөшө. Йылға флоты хеҙмәткәрҙәре иҡтисадты һәм социаль өлкәне, пассажирҙар ташыуҙы һәм туризм эшмәкәрлеген үҫтереүгә, Башҡортостандың Рәсәй төбәктәре һәм сит илдәр менән сауҙа-иҡтисади хеҙмәттәшлеген киңәйтеүгә тос өлөш индерә.
Һеҙҙең белемегеҙ һәм тәжрибәгеҙ һыу транспортын иҡтисадтың стратегик тармағы булараҡ үҫтереүҙе тәьмин итә. Ҡатмарлы шарттарҙа һеҙ, йыл һайын меңәрләгән пассажирҙар, йөҙәр мең тонна йөк ташып, руда булмаған төҙөлөш материалдары сығарып, яуаплы бурыстар үтәйһегеҙ.
Тармаҡ эшмәкәрлегенә, уның производство базаһын үҫтереүгә һәм камиллаштырыуға юғары квалификациялы кадрҙарһыҙ өлгәшеп булмай. Флот хеҙмәткәре булыу ул бөгөн – изге традицияларҙы һаҡлау һәм арттырыу, үҙ профессиональ оҫталығыңды даими камиллаштырыу тигән һүҙ. Капитандар һәм штурмандар, механиктар һәм мотористар, рулевойҙар, матростар һәм коктар, шкиперҙар һәм ремонтсылар, яр буйы хеҙмәткәрҙәре көндәлек вахтаны ышаныслы алып бара. Һеҙҙең яҡшы традицияларығыҙ, хеҙмәт династияларығыҙ киң билдәле.
Быйыл Еңеүҙең 65 йыллығында беҙ фронттарҙа һуғышҡан һәм тылда хеҙмәт иткән, һуғыштан һуңғы йылдарҙа тармаҡты аяҡҡа баҫтырған һәм нығытҡан Бөйөк Ватан һуғышы йылғасы-ветерандарына тәрән ихтирамыбыҙҙы белдерәбеҙ.
Республика йылғасылары бөгөн төҙөлөш һәм юл тармаҡтарын үҫтереүҙә мөһим роль уйнай, илдең башҡа төбәктәрендә эшләй. Суднолар экипаждары, флот һәм яр буйы хеҙмәттәре белгестәре, уларға хас юғары профессионализм, тәжрибә һәм яуаплылыҡ арҡаһында, артабан да Башҡортостандың һәм Рәсәйҙең социаль-иҡтисади үҫешенә лайыҡлы өлөш индерер, тип ышанам.
Һеҙгә ныҡлы һаулыҡ, именлек һәм бәхет, Ватаныбыҙ именлеге хаҡына көсөргәнешле хеҙмәтегеҙҙә уңыштар теләйем!
Башҡортостан Республикаһы Президенты М.Рәхимов».


text:
Рәсәй Президентының күп балалы ғаиләләргә ер участкаһы бүлеү тураһындағы инициативаһы бойомға ашырыласаҡ
Башҡортостан Президенты Рөстәм Хәмитов Дмитрий Медведевтың өсөнсө һәм унан һуңғы бала тыуғанда ғаиләләргә бушлай ер участкаһы бүлеү тураһындағы инициативаһын ҡыҫҡа ваҡытта тормошҡа ашырырға вәғәҙә итте, тип хәбәр иттеләр төбәк башлығының матбуғат хеҙмәтенән.
Рәсәй Президенты 30 ноябрҙә Федераль Йыйылышҡа йыллыҡ Мөрәжәғәтнамәһендә Хөкүмәткә ошондай бурыс йөкмәтте.
«Беҙ был башланғысты мотлаҡ тормошҡа ашырасаҡбыҙ. Һәм кисекмәҫтән Башҡортостан ҡануниәтенә тейешле үҙгәрештәр индерәсәкбеҙ», — тине Рөстәм Хәмитов.


text:
Өфөлә Төньяҡ Кавказда һәләк булған хәрбиҙәрҙе иҫкә алдыларФото: Андрей Старостин
Өфөлә Төньяҡ Кавказда һәләк булған хәрбиҙәрҙе иҫкә алдылар
Өфөлә Төньяҡ Кавказда һәләк булған хәрбиҙәрҙе иҫкә алдыларФото: Андрей Старостин
Өфөлә Чечняла һуғыш башланыуға 18 йыл тулыуға арналған саралар уҙғарылды, «Ҡайғырыусы әсә» мемориалына сәскәләр һалыу тантанаһы үтте, йыйылыш ойошторолдо.
Сараны ойоштороусылар булып республиканың Хәрби комиссариаты ярҙамында «Ветеран» төбәк йәмәғәт ойошмаһы, Өфө хакимиәтенең йәштәр сәйәсәте буйынса комитеты сығыш яһаны.
— Акция Чечняла хәрби хәрәкәттәрҙә һәләк булған һалдаттарҙың ғаиләләренә араналды. Бындай яугирҙарҙың туғандары һәм яҡындары дәүләттең фажиғәле һәләк булған егеттәрҙе онотмауын белергә тейеш. Ә йәштәргә тарихты белергә һәм өлкән быуын менән ғорурланырға кәрәк, — тине йәштәр ведомствоһы вәкиле Александра Акулинина.
Хәрби комиссар ярҙамсыһы Рим Мусин Рәсәй Афғанстан ветерандары союзы Башҡортостан төбәк ойошмаһының Өфө ҡала бүлексәһе идараһы рәйесе Илдар Бәҙретдиновҡа сәләмләү хатын тапшырҙы.
Тантаналы сара хәрби-патриотик клубтарҙа шөғөлләнеүселәрҙең сығыштары һәм матур концерт менән тамамланды.


text:
Иртәгә бәлиғ булмағандар хоҡуҡтарына бәйле мәсьәләләр буйынса граждандар ҡабул ителә
6 майҙа РФ Президентының Башҡортостан Республикаһындағы йәмәғәт ҡабул итеү бүлмәһендә бәлиғ булмағандарҙың хоҡуҡтарын яҡлау мәсьәләләре буйынса граждандар ҡабул итеү үткәрелә.
Мөрәжәғәт итеүселәрҙе Башҡортостан Республикаһы Прокуратураһының бәлиғ булмағандар һәм йәштәр тураһындағы закондар үтәлешен күҙәтеү бүлеге начальнигы Галина Михляева ҡабул итәсәк.
Башлана — 10 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Англия
Координаталар: 53°10′00″ с. ш. 1°28′00″ з. д. / 53.16667° с. ш. 1.46667° з. д. (G) (O)
Англия короллеге — Бөйөк Британияның иң ҙур тарихи һәм административ өлөшө.
Йөкмәткеһе
- 1 Ҡоролош (9 регион)
- 2 Иҫкәрмәләр
- 3 Һылтанмалар
Ҡоролош (9 регион)[үҙгәртергә | вики-тексты үҙгәртергә]
Региондар (ингл. Regions, йәки Government Office Regions) — Англияның юғары кимәл административ-территориаль өлөштәре. Һәр регион графлыҡтарға бүленә.
Региондарға бүлеү 1994 йылда Джон Мейджор хөкүмәте менән индерелә.
Көньяҡ-көнсығыш Англия[үҙгәртергә | вики-тексты үҙгәртергә]
Оксфордшир[үҙгәртергә | вики-тексты үҙгәртергә]
О́ксфордшир (ингл. Oxfordshire [ˈɒksfərdʃər] йә [ˈɒksfərdʃɪər]) — Англияның көньяғындағы церемониаль һәм метрополь булмаған графлығы. Үҙәге — Оксфорд. Халыҡ һаны — 620 мең кеше (графлыҡтар араһында 35-се урын, 2007). Майҙаны — 2605 км² . Власть. Округта тәртипте «Темз Вэлли Полис» полиция бүлеге һаҡлай. Бүлектең штаб-фатиры Оксфорд эргәһендәге Кидлингтон ауылында урынлашҡан. Административ бүленеше: 5 район.
Көнсығыш Суссекс[үҙгәртергә | вики-тексты үҙгәртергә]
Көнсығыш Суссекс[3] (ингл. East Sussex, /ˈsʌsɨks/;) — көнсығыш Англияның церемониаль һәм метрополь булмаған графлығы. Графлыҡ Көньяҡ-көнсығыш Англия регионына инә.
Баш ҡала — Льюис, иң эре ҡала — Брайтон һәм Хоув. Халыҡ һаны - 761 800 кеше, графлыҡтар араһында 28-се урын, 2007).
Майҙаны - 1792 км² (33-сө урын); Административ бүленеше: 6 районға бүленгән.
Суррей[үҙгәртергә | вики-тексты үҙгәртергә]
Су́ррей йәки Саррей (ингл. Surrey [ˈsʌri]) Англияның церемониаль һәм метрополь булмаған графлығы, Көньяҡ-көнсығыш Англия регионына инә. «Өй графлыҡтарының» береһе ( «Домашнее графство», Home Counties en: Home counties). Үҙәге — Кингстон-апон-Темс, тарихи яҡтан — Гилдфорд. Халыҡ һаны — 1098300 кеше (2007). Майҙан — 1963 км²; Көнбайыштан көнсығышҡа Суррейҙы Норт Доунс тауҙары киҫеп үтә. Улар графлыҡты икегә бүлә: төньяҡ – уңдырышлы ерҙәр, көньяҡ — таулы ерҙәр.
Күренекле кешеләр. Джули Эндрюс (актриса), Эрик Клэптон (композитор һәм йырсы), Уорик Дэвис («Поттериана»ла гоблин Крюкохват, профессор Флитвик ролдәрен башҡарған), Том Фелтон («Поттериана»ла Драко Малфей).
Джоанна Роулингтын китабында Гарри Поттер ошо адрес буйынса йәшәй: Литтл Уингинг ҡалаһы, Тис урамы, Суррей графлығы.
Кент[үҙгәртергә | вики-тексты үҙгәртергә]
Кент (ингл. Kent. /kɛnt/;, лат. Cantium, Canthia) —Англияның көньяғындағы церемониаль һәм метрополь булмаған графлығы. Баш ҡалаһы — Мейдстон. Халыҡ һаны — 1,359 млн кеше (графлыҡтар араһында 1-се урын).
Тарихы. Рим ғәскәрҙәре караптары Британ утрауҙарына иң тәүҙә Кент графлығына төшә.
- Цезарь килер алдынан ерҙәр бельгтар ҡәбиләһе тарафынан яуланған була.
- Вальмер һәм Танет араһында Цезарь хәрби карабынан төшә.
Иҫтәлекле урындары
- Рочестер ҡәлғәһе
- Лидс ҡәлғәһе
- Кентербери
- Кентербери соборы
- Аббатство Святого Августина
- Изге Мартин сиркәүе
- Дувр
- The White Cliffs Experience
- Тентерден
- Tenterden Steam Railway
Күренекле кешеләр
- Графлыҡ Джефри Чосерҙын «Кентербери әҫәрҙәре» аша күп кешеләргә таныш.
- Чарльз Диккенстың атаһы графлыҡта, Чатем диңгеҙе портында эшләгән. Яҙыусының әҫәрҙәрендә Рочестер, клифф һаҙлыҡтары тураһында уҡырға була.
- Рәссам Уильям Тёрнер бала сағының бер өлөшөн бында үткәргән.
- Әҙәбиәт буйынса нобель премияһы лауреаты Уильям Голдинг.
- Венди Коуп, шағирә.
Көнбайыш Мидленд[үҙгәртергә | вики-тексты үҙгәртергә]
Көнбайыш Мидленд йәки Уэст Мидленд[4] (Уэст-Мидлендс; ингл. West Midlands) — Англияның 9 регионының береһе. Баш ҡалаһы — Бирмингем. Майҙаны 13 004 км². Халыҡ һаны — 5 642 600 кеше.
Административ бүленеше:
Иҡтисад. Уэст Мидленд регионында Астон Мартин, Ягуар Карс, Лэнд Ровер, ЭмДжи Карс, Морган, Маркос, Уэстфилд, ДжиТиЭм компанияларының заводтары һәм штаб-фатирҙары урынлашҡан.
Спорт. Англияның 20 профессональ клубының 4-еһе — Уэст Мидлендтан: Астон Вилла, Вест Бромвич Альбион, Вулверхэмптон Уондерерс, Сток Сити.
Ҙур Лондон[үҙгәртергә | вики-тексты үҙгәртергә]
Көньяҡ-көнбайыш Англия[үҙгәртергә | вики-тексты үҙгәртергә]
Төньяҡ-көнсығыш Англия[үҙгәртергә | вики-тексты үҙгәртергә]
Йоркшир һәм Хамбер[үҙгәртергә | вики-тексты үҙгәртергә]
Көнсығыш Мидленд[үҙгәртергә | вики-тексты үҙгәртергә]
Көнсығыш Англия[үҙгәртергә | вики-тексты үҙгәртергә]
Төньяҡ-көнсығыш Англия[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Mason, Chris England 'most crowded in Europe' (инг.). BBC News (2008-09-16). Тәүге сығанаҡтан архивланған 22 август 2011. 5 июнь 2010 тикшерелгән.
- ↑ 2011 Census, Population and Household Estimates for the United Kingdom: (2011 Census: QS211EW Ethnic group (detailed), wards in England and Wales (ZIP 7239Kb))
- ↑ Карта «Великобритания, Ирландия, масштаб 1:1 500 000, Роскартография, 2007 год.»
- ↑ Великобритания // Большая российская энциклопедия, том 5, Москва: Научное изд-во «Большая российская энциклопедия», 2006.


text:
Владимир Спиваковтың хәйриә фонды филиалы "Балалар балаларға" программаһын тормошҡа ашыра
Башҡортостанда "Балалар балаларға" хәйриә программаһын тормошҡа ашырыуға тотондолар. Уның сиктәрендә йәш музыканттар һәм бейеүселәр ай һайын балалар йорттарынан үҙ тиҫтерҙәре алдында сығыш яһаясаҡ.
Концерттар Өфө балалар йорттарында һәм концерт залдарында ойоштороласаҡ. Бынан тыш, балалар йорттарында тәрбиәләнеүселәр Өфөнән, Стәрлетамаҡтан, Күмертауҙан һәм башҡа ҡалаларҙан йәш таланттарҙың концерттарына ла саҡырыласаҡ.
"Балалар балаларға" программаһы сиктәрендә беренсе концерт бөгөн үк Өфөнөң 1-се Балалар йортонда үтәсәк. Унда 2-се Балалар музыка мәктәбенән йәш музыканттар ҡатнашасаҡ. Ощонда уҡ мәктәптең художество бүлеге уҡыусылары төшөргән һүрәттәрҙән күргәҙмә ойоштороласаҡ.
Башҡортостанда был программаны Владимир Спиваковтың Халыҡ-ара хәйриә фонды филиалы тормошҡа ашыра һәм ул Башҡортостандың Мәҙәниәт һәм милли мәҙәниәт министрлығы тарафынан хуплана. "Балалар балаларға" программаһы күп йылдар элек ойошторолған, ул Мәскәүҙә һәм Рәсәйҙең башҡа төбәктәрендә билдәле.


text:
Рөстәм Хәмитов ауыл хужалығын үҫтереү мәсьәләләрен күтәрҙе
Етештереүселәргә дотациялар, кредиттар буйынса процент ставкаларын субсидиялаштырыу, милеккә һалымды кәметеү һәм инвестициялар йәлеп итеү. Бөгөн Башҡортостан Президентының Ҡырмыҫҡалы районы буйлап эш сәфәре барышында республиканың «Алтын көҙ — 2010» халыҡ-ара агросәнәғәт күргәҙмәһендә еңеүсе 15 ауыл хужалығы предприятиеһы етәксеһе менән осрашыуында ошо төп проблемалар күтәрелде.
Хәтерегеҙгә төшөрәбеҙ, быйыл Башҡортостан сираттағы тапҡыр Рәсәйҙә миҙалдар һаны буйынса беренсе урын яуланы. Башҡортостан аграрийҙары копилкаһында улар — 521.
Рөстәм Хәмитов, «миҙалдар һаны продукциябыҙҙың яҡшы сифаты тураһында һөйләй» тип билдәләне.
— Был наградалар республиканың ҙур потенциалға эйә булыуын күрһәтә, ләкин тышҡы конкуренция мөхите беҙҙе артабан үҫешергә мәжбүр итә, — тине Президент.
Ул, ауыл хужалығына реаль ярҙам күрһәтеү өсөн ресурстарҙы ҡаты иҫәпкә алыу һәм бюджет средстволарын ҡайтанан бүлеү кәрәк, тип һыҙыҡ өҫтөнә алды.
Республика башлығы, баҙар формаларына күсеү бик һүлпән бара, ә агросәнәғәт комплексын үҫтереү өсөн был бик мөһим, тип билдәләне.
— Эмоциональ ҡарарҙар заманы үтте. Республиканың фәнни потенциалын йәлеп итеп, ауыл хужалығын үҫтереүҙең аныҡ программаһы кәрәк, — тип белдерҙе Рөстәм Хәмитов.
Ул Ауыл хужалығы министрлығына һәм Башҡортостан Хөкүмәтенә бер ай эсендә министрҙар кабинеты ултырышына бөтә материалдарҙы әҙерләргә ҡушты. Осрашыуҙа билдәләнгән бөтә “ауыртҡан” урындар ошо ултырышта ҡараласаҡ.


text:
Фото:
Өфөлә Владимир Спиваковтың Халыҡ-ара скрипкасылар конкурсы финалистары билдәләнде
Фото:
ӨФӨ, 2016 йыл, 13 май. /«Башинформ» мәғлүмәт агентлығы, Ләйлә Аралбаева/.
Өфөлә Владимир Спиваковтың I Халыҡ-ара скрипкасылар конкурсы финалистарының исемдәре билдәле булды. Һөҙөмтәләрҙе жюри рәйесе Михаил Копельман иғлан итте. Улар — Леонид Железный (Рәсәй), Маи Судзуки (Япония), Агнеш Лангер (Венгрия), Даниэль Лозакович (Швеция).
15 майҙа үтәсәк гала-концертта «Өмөт» махсус премияһына эйә булыусыларҙың исеме аталасаҡ, тип белдерҙе Владимир Спиваков. Маэстро әйтеүенсә, финалға үтмәгән музыканттарҙың һәр береһе залда ҡалып, жюри ағзалары менән үҙенең сығышын тикшерә ала. Ике турҙың йомғаҡтары буйынса конкурсанттарға ярҙам иткән дүрт Мәскәү концертмейстеры Анна Тамаркина, Наталья Игумнова, Зоя Аболиц һәм Сергей Безродный бүләкләнде.
14 майҙа «Башҡортостан» дәүләт концерт залында бәйгенең оркестр менән финал туры уҙа. Дирижер пульты артында — Эстониянан саҡырылған маэстро Михаил Гертс.
Конкурстың сайтында тамашасылар һөйөүе призы өсөн тауыш биреү дауам итә.


text:
Өфөлә йәнә өс ер аҫты үткәүеле төҙөлә башлаясаҡ
Алдағы йылдарҙа Өфөлә йәнә өс ер аҫты үткәүелен төҙөү планлаштырыла. Улар «Мир» фирмаһы», «Рәми Ғарипов исемендәге гимназия» һәм «Актерҙар йорто» туҡталыштары янында урынлашасаҡ. Был хаҡта ҡала властары журналистарға шишәмбе, 25 декабрҙә, ҡала хакимиәтендә үткән матбуғат конференцияһында хәбәр итте.
Әлеге ваҡытта «Үҫмерҙәр китапханаһы» һәм «Дан бульвары» туҡталыштары янында ер аҫты үткәүелдәре төҙөлөшө әүҙем бара. Өфө хакимиәтенең төҙөлөш мәсьәләләре буйынса идаралығы начальнигы урынбаҫары Асҡар Фәйзуллин хәбәр итеүенсә, бөгөнгө көнгә 40 миллион һум үҙләштерелгән. Төҙөлөш 2013 йылдың сентябрендә тамамланасаҡ.
2025 йылға республиканың баш ҡалаһында йәмғеһе 35 ер аҫты үткәүеле буласаҡ.


text:
Фото:
Учалылағы яңы физкультура-һауыҡтырыу комплексының "файҙаһыҙ хеҙмәткә” әйләнеүе бар
Фото:
Учалыла 2006 йылда һалына башлаған физкультура-һауыҡтырыу комплексы төҙөлөшөнөң файҙаһыҙ хеҙмәткә әйләнеүе ихтимал. Был объект төҙөлөшөндә 10 миллион һумға яҡын сумма үҙләштерелгән, әммә финанс средстволар етмәү сәбәпле бына ярты йыл инде эштәр туҡталып тора. Бында ике ҡаттың стеналары һалынған, коммуникацияларҙың бер өлөшө үткәрелгән.
Кесаҙнала был проблемалы объект менән республика Президенты Рөстәм Хәмитов танышты. Төбәк башлығы әйтеүенсә, әлегә стеналар эштәрҙе дауам итеү өсөн яраҡлы, әммә яҡын арала төҙөлөш дауам иттерелмәһә, объектты һүтеп, эште яңынан башларға тура киләсәк.
Төҙөлөштө тамамлау өсөн 52 миллион һум самаһы аҡса талап ителә. Шуларҙың 47 миллион һумын туранан-тура — төҙөлөшкә, ҡалғанын ҡорамалдар һатып алыуға йүнәлтеү күҙаллана. Район хакимиәте вәкилдәре әйтеүенсә, башта физкультура-һауыҡтырыу үҙәге төҙөлөшөн Силәбе өлкәһе фирмаһы алып барған, әммә Учалыла төҙөлөштө тамамлауға тотонорға әҙер урындағы төҙөлөш компанияһы бар.


text:
Башҡортостан уҡыусылары Санкт-Петербург университеты Олимпиадаһында еңеүҙәргә өлгәште
Санкт-Петербург дәүләт университеты ҙур интеллектуаль бәйгеләрҙең береһе – Мәктәп уҡыусылары олимпиадаһына йомғаҡ яһаны.
Башҡортостан ағымдағы уҡыу йылында Санкт-Петербург университеты Олимпиадаһында еңеүселәр һәм призерҙар һаны буйынса алдынғы төбәктәр исемлегенә инде.
1985 йылдан алып олимпиада «Медицина», «Иҡтисад», «Экология һәм тәбиғәттән файҙаланыу», «Социология» һәм «Филология» предметтар комплексы буйынса үткәрелә.
Әлеге бәйгелә Рәсәйҙең барлыҡ төбәктәренән һәм яҡын сит илдәрҙән йәмғеһе 52 меңдән ашыу кеше ҡатнашты. Айырым предметтар (информатика, социология, филология, химия, иҡтисад) буйынса ҡатнашыусылар һаны йыл эсендә бер нисә тапҡырға артҡан.
Еңеүселәрҙе ҡотлау тантанаһы май аҙағында – июнь башында төньяҡ баш ҡалала үтәсәк.
Санкт-Петербург дәүләт университетының Мәктәп уҡыусылары олимпиадаһында еңеүселәр һәм уның призерҙары, шулай уҡ 2011/2012 уҡыу йылына мәктәп уҡыусылары олимпиадалары исемлегенә (РФ Мәғариф министрлығы менән 2011 йылдың ноябрендә раҫланды) ингән башҡа ярыштарҙа еңеүселәр юғары уҡыу йорттарына ингәндә ташламаларға дәғүә итә ала.
Барлыҡ юғары уҡыу йорттары үҙҙәренең рәсми сайттарында олимпиадаларҙа еңеүселәр һәм призерҙар өсөн ташлама төрҙәре хаҡында мәғлүмәтте 2012 йылдың 1 июненә тиклем урынлаштырырға тейеш.


text:
“Сәфәр” сираттағы ижади бейеклекте яуларға әҙер
Туймазынан «Сәфәр» хореографик ансамбле октябрҙең беренсе яртыһында Германияла үтәсәк «Open World» («Асыҡ донъя») халыҡ-ара балалар фестиваленең икенсе этабында ҡатнашасаҡ.
Ансамбль репертуарында башҡорт, рус, татар хореографияһының, шулай уҡ донъя халыҡтары бейеүҙәренең тиҫтәләгән сәхнә образдары бар.
Гастролдәр ваҡытында йәш артистар ижади оҫтаханаларҙа, күргәҙмә экскурсияларҙа булырға, башҡа илдәрҙән килгән йәштәр менән аралашырға ниәтләй.
Белешмә өсөн. Сәфәр» хореографик ансамбле биш йыл элек Туймазы ҡалаһының «Родина» мәҙәниәт һарайында ойошторолған. Был арала бейеү коллективы бихисап республика, Рәсәй, халыҡ-ара конкурстарҙа һәм фестивалдәрҙә уңышлы сығыш яһаған.
Ул «Дуҫлыҡ хороводы» республика балалар халыҡ хореографияһы фестивале, «Бейеү Клондайкы» проекты, «Алтын бал ҡорто» халыҡ-ара балалар ижады фестивале еңеүсеһе.
Ансамблдең художество етәксеһе, Башҡортостандың атҡаҙанған мәҙәниәт хеҙмәткәре Миңлеәхмәт Зарипов 2009 йылда халыҡ ижады үҫешенә индергән өлөшө өсөн федераль хөкүмәттең «Душа России» премияһына лайыҡ булды.


text:
Фото:
Мәскәүҙә башҡорт рәссамы сирле балаларға ярҙам йөҙөнән хәйриә акцияһын башланы
Фото:
ӨФӨ, 2015 йыл, 2 март. /«Башинформ» мәғлүмәт агентлығы, Гөлсәсәк Ханнанова/.
Предприятие, банк, компания етәкселәренең, сәнғәт һөйөүселәрҙең, хәлле кешеләрҙең ауырыу балаларға ярҙам күрһәтеү мөмкинлеге бар: башҡорт рәссамы Раушания Бәҙретдинова һәм Башҡортостан Республикаһының Рәсәй Федерацияһы Президенты ҡарамағындағы Тулы хоҡуҡлы вәкиллеге башланғысы буйынса яңы хәйриә акцияһы старт алды. 1 марттан 17-нә тиклем һәр кем Раушания Бәҙретдинованың картинаһын һатып алыу мөмкинлегенә эйә. Оҡшаған эште рәссамдың сайтында һайларға, ә һатыуҙан килгән аҡсаларҙы «Мәрхәмәт» (Өфө) һәм «Ғүмер бүләк ит» (Мәскәү) хәйриә фондтарына күсерергә була. Шуның менән бергә әҫәрҙәрҙең төп нөсхәһен алдағы ике аҙнала баш ҡалалағы республиканың Тулы хоҡуҡлы вәкиллегендә күрергә мөмкин. 17 мартта киске сәғәт 5-тә Мәскәү Милләттәр йортонда Раушания Бәҙретдинованың шәхси күргәҙмәһен асыу тантанаһында акцияға йомғаҡ яһаласаҡ.
Раушания Бәҙретдинова бындай акцияла беренсе тапҡыр ғына ҡатнашмай. Башҡортостанда ул 2014 йыл йомғаҡтары буйынса әүҙем хәйриә эшмәкәрлеге алып барған өсөн «Йыл кешеһе» тип танылды. Ул Стәрлебаш районының Йәшергән ауылында тыуған һәм бөгөнгө көндә «Ағиҙел буйындағы ҡала», «Төш», «Фәрештәләрем», «Автопортрет», «Намаҙ», «Аҙан», «Уян» һәм башҡа рәсемдәр авторы.
Раушания Бәҙретдинова — Рәсәйҙең һәм Башҡортостандың Рәссамдар союзы һәм Дизайнерҙар союзы ағзаһы, ЮНЕСКО-ның халыҡ-ара һынлы сәнғәт ассоциацияһы ағзаһы. Рәссамдың шәхси күргәҙмәһе Мәскәүҙә тәүге тапҡыр ойошторола. Әммә уның эштәре Рәсәй, Украина, Намибия, Канада, АҠШ, Австрия, Германия, Нидерландтар, Төркиә илдәрендәге картина галереяларында, шул иҫәптән Мирей Матье, Филипп Киркоров, Кристина Орбакайте, Юрий Шевчук, Владимир Кузьмин һәм башҡа «йондоҙҙар»ҙың шәхси коллекцияларында һаҡлана.


text:
Константин Толкачев Рәсәй Иҫәп палатаһы аудиторы Сергей Штогрин менән осрашты
Дәүләт Йыйылышы Рәйесе Константин Толкачев Рәсәй Федерацияһы Иҫәп палатаһы аудиторы Сергей Штогрин менән осрашты, тип хәбәр иттеләр республика парламентының матбуғат хеҙмәтенән. Әңгәмәлә Дәүләт Йыйылышы Рәйесе урынбаҫары Франис Сәйфуллин, Бюджет, һалым, инвестиция сәйәсәте һәм территориаль үҫеш буйынса комитет рәйесе Рузалия Хисмәтуллина, республиканың Контроль-иҫәп палатаһы рәйесе Салауат Харасов, Башҡортостан Республикаһы буйынса Рәсәй Иҫәп палатаһының Системалы анализ ғилми тикшеренеү институты директоры Рәмил Байтимеров ҡатнашты.
Республикаға сәфәрҙең төп маҡсаттары араһында Сергей Штогрин һалым ташламалары биреү һөҙөмтәлелеге темаһына семинар үткәреүҙе билдәләне. Быға оҡшаш кәңәшмәләрҙе Рәсәй Иҫәп палатаһы, был өлкәлә тәжрибә туплаған, бер нисә Рәсәй субъектында уҙғара. Йыйылған материалдар дөйөмләштереләсәк һәм Рәсәй Хөкүмәте ҡарауына тәҡдим ителәсәк.
Республика парламенты спикеры ҡунаҡ менән Рәсәйҙең һалым ҡануниәтендә үҙгәреш перспективаларына, ил масштабында алдағы йылдарға һалым сәйәсәте прогноздарына фекер алышты.


text:
Өфөлә торлаҡҡа ташламалы займдар бирелә башланы
Башҡортостандың Торлаҡ төҙөлөшө фонды йылына һигеҙ процент менән 10 йылға ташламалы займдар бирә башланы. Хәтерегеҙгә төшөрәбеҙ, был программа әле Баймаҡ, Белорет, Дәүләкән, Ишембай, Күмертау, Нефтекама, Стәрлетамаҡ, Салауат, Туймазы, Учалы һәм Яңауыл ҡалаларында, шулай уҡ Иглин, Илеш, Ҡырмыҫҡалы, Саҡмағош, Өфө, Шишмә һәм Тәтешле райондарында эшләп килә.
«БР Торлаҡ төҙөлөшө фонды» дәүәт унитар предприятиеһында баш ҡаланың төрлө райондарында льготалы займдар менән һатыу өсөн 70 фатир бүленгән. Мәҫәлән, Орджоникидзе районында Лев Толстой, Горький, Ульяновтар һәм Ҡулса урамдары менән сикләнгән 12-се кварталдағы 2Б һанлы йорттан 10 фатир һатыласаҡ. Калинин районында, Инорс биҫтәһендә, Баландин урамы, 7Б һанлы йорттан 19 фатир бүленгән. Киров районының С.Перовская, Эшсе хәбәрселәр, Высотная һәм Кавказ урамдары менән сикләнгән Йүрүҙән биҫтәһенән, 7-се, 23-сө торлаҡ йорттарҙан, дөйөм алғанда 41 фатир һатыласаҡ.
Фондта аңлатыуҙарынса, льготалы займды юллау өсөн ҡаланың район хакимиәтенең торлаҡ бүлеү һәм торлаҡты иҫәпкә ҡуйыу бүлегенә мөрәжәғәт итеп, займ алыуға ғариза яҙырға кәрәк. Өфөләге (347) 22-99-161 телефоны аша Фонд белгестәренә консультациялар һорап мөрәжәғәт итергә мөмкин.